10 Khasiat Anggur Yang Anda Perlu Tahu

Apakah khasiat anggur kepada kesihatan? Artikel ini membincangkan beberapa khasiat anggur, kandungan nutrisi dan kompaun sihat di dalamnya

Anggur merupakan sejenis buah-buahan dalam keluarga beri yang banyak didapati di negara berilkim sub-tropika atau sederhana sejuk Kini, ia juga telah cuba dikomersialkan di negara beriklim tropika seperti Thailand, Indonesia dan termasuklah Malaysia. Anggur boleh dibahagikan kepada pelbagai jenis iaitu anggur merah, hitam dan hijau.

Anggur banyak diamalkan dalam pemakanan seharian kita sama ada dimakan secara segar atau diproses menjadi jus atau jam. Di negara Barat, anggur adalah ramuan utama dalam pembuatan wain. Anggur yang dikeringkan juga dijadikan sebagai kismis.

Sebagai salah satu jenis buah-buahan, anggur mempunyai pelbagai manfaat dalam kesihatan. Kalorinya yang rendah dan kandungan seratnya tinggi menjadikan anggur sebagai salah satu sumber makanan yang baik untuk diambil.

Kalori: 68kcalKarbohidrat: 16.3gProtein: 0.8mgLemak: 0gSerat: 3.3gKalsium: 21mgZat Besi: 0.5mgKalium: 118mgFosforus: 21mgVitamin C: 7.6mgThiamin: 0.05mgRiboflavin: 0.06mgNiacin: 0.3mgCarotene: 28mcgRetinole equivalent: 5mcg

Kompaun Sihat di Dalam Anggur

Apa yang membuatkan anggur dikatakan berkhasiat? Anggur mengandungi beberapa kandungan yang sangat diperlukan pada tubuh badan dan dapat meningkatkan kesihatan secara keseluruhan. Antara kandungan tersebut adalah:

Buah anggur mengandungi pelbagai jenis vitamin iaitu vitamin B, vitamin C dan vitamin A yang mempunyai kepelbagaian fungsi terhadap tubuh badan. Sebagai contoh, kandungan vitamin B iaitu Niacin dalam 100g buah anggur lebih tinggi daripada 100g buah oren.

Vitamin B mempunyai fungsi penting dalam mengawal metabolisma, penjagaan sistem saraf dan aktiviti antioksida. Lain-lain vitamin C dan vitamin A juga tidak kurang pentingnya dalam penjagaan kesihatan secara menyeluruh

Mineral yang terkandung dalam anggur adalah seperti kalium, fosforus, kalsium dan banyak lagi. Jika dilihat pada kandungan nutrisi, ternyata sumber-sumber mineral ini agak mencukupi untuk melengkapkan keperluan seharian terutamanya kalium.

Kalium adalah mineral yang penting dalam penjagaan jantung dan kesihatan kardiovaskular. Ia juga bertindak sebagai komponen anti-hypertensi, iaitu merendah dan mengawal tekanan darah serta mengawal pergerakan otot.

Serat larut adalah salah satu jenis serat yang mempunyai kebaikan untuk kesihatan. Saranan pengambilan serat adalah sebanyak 20 – 30g sehari. Serat larut banyak terkandung dalam sayur-sayuran dan buah-buahan termasuk anggur. Serat larut memberi impak baik dalam penjagaan usus iaitu melancarkan penghadaman.

Kandungan serat larut dalam 100g buah anggur lebih tinggi daripada 100g oren. Jelaslah bahawa pengambilan anggur dapat memberi manfaat dan khasiat terhadap kesihatan di samping kita dapat memenuhi keperluan serat seperti yang disarankan.

Khasiat Anggur pada Kesihatan

Memandangkan anggur mengandungi beberapa komponen penting pada kesihatan, ia sekali gus memberi khasiat dan impak positif pada keseluruhan tubuh badan. Antara khasiat anggur yang dapat dirungkaikan adalah:

Anggur mengandungi beberapa bahan antioksida seperti flavonoid, polifenol dan juga vitamin C. Bahan-bahan ini bertanggungjawab untuk melindungi sel-sel dan tisu badan daripada bahan radikal bebas yang boleh menyebabkan beberapa penyakit serta masalah kesihatan.

Menurut kajian, salah satu kandungan polifenol yang terdapat dalam anggur adalah resveratrol yang memberi perlindungan kepada penyakit kardiovaskular dan risiko kanser.

Bahan antioksida seperti flavonoids, polifenol dan vitamin C berpotensi untuk memelihara kesihatan sel dan bertindak untuk menghalang pembentukan sel abnormal seperti tumor. Dalam satu kajian yang dijalankan ke atas seekor tikus, pemberian buah anggur dapat memperlahankan pembiakan sel kanser payudara dan memanjangkan hayat haiwan tersebut.

Walaupun tidak banyak kajian yang dijalankan ke atas manusia, namun mengambil anggur sebagai rutin seharian turut dapat memberi kebaikan antioksida yang diperlukan.

3. Mengawal tekanan darah

Anngur juga berfungsi dalam penjagaan kesihatan jantung kerana ia dapat mengawal tekanan darah. Kandungan mineral seperti kalium yang tinggi dapat mempunyai fungsi dalam pengawalan tekanan darah dengan melancarkan perjalanan darah, membantu relaksasi otot dan merendahkan kesan sodium.

Memandangkan kandungan sodium dalam anggur yang lebih rendah daripada kalium, maka kesan antihipertensi lebih ketara.

4. Menurunkan paras kolesterol

Memandangkan anggur mengandungi satu bahan antioksida yang kuat iaitu resveratrol, ia mempunyai fungsi dalam penjagaan kesihatan kardiovaskular. Ia dikatakan dapat mengurangkan risiko pembentukan plak dalam saluran darah yang menyebabkan penyakit atheroschelorosis.

Pembentukan plak ini berpunca daripada kolesterol jahat (LDL) yang tinggi. Kandungan resveratrol ni dikatakan menghalang pergerakan dan penyerapan kolesterol ke dalam salur darah.

Artikel Berkaitan: Punca Kolesterol Tinggi

5. Mengawal paras gula darah

Terdapat pelbagai tumbuhan yang dikaji mengenai keupayaan aktiviti hipoglisemik mereka termasuklah anggur. Kandungan polifenol yang terkandung dalam anggur dikatakan dapat menghalang menghalang kesan stress oksida yang boleh menyebabkan penyakit sindrom metabolik seperti kencing manis.

Ia juga dikatakan dapat meningkatkan sensitiviti insulin dalam pengawalan paras glukosa atau gula darah. Walaupun ia mempunyai pelbagai kebaikan dalam pengawalan gula, pengambilan yang berlebihan turut memberi mudarat kerana anggur juga adalah salah satu sumber karbohidrat.

Artikel Berkaitan: Punca Kencing Manis dan Rawatan

6. Penjagaan kesihatan mata

Kandungan Vitamin A yang tinggi di samping bahan antioksida seperti lutein serta zeaxanthin dalam anggur juga mempunyai fungsi dalam penjagaan mata dengan meningkatkan tahap penglihatan.

Vitamin A mengandungi sejenis komponen rhodopsin iaitu sejenis protein yang memberi kita kelebihan untuk melihat dalam keadaan cahaya yang rendah sekali gus melindungi mata daripada kerosakan dan penyakit seperti glaukoma, katarak serta retinopati.

7. Melancarkan penghadaman dan kesihatan usus

Memandangkan anggur tergolong dalam jenis buah-buahan, ia mengandungi serat larut yang tinggi. Serat larut berfungsi untuk mempercepatkan kadar pergerakan usus, melembutkan najis dengan menyerap air dan melancarkan perjalanan najis dalam usus. Hal ini sekali gus melawaskan dan mengelakkan kita daripada mengalami sembelit.

8. Menjaga kekuatan tulang dan gigi

Anggur mengandungi kandungan mineral seperti kalsium dan fosforus. Kedua-dua mineral ini saling bergandingan dalam membentuk jisim dan menjaga kekuatan tulang.

Keseimbangan kedua-dua mineral ini dapat mengelakkan daripada terjadinya kerapuhan tulang atau osteoporosis. Walaubagaimanapun, tahap keberkesanannya secara efektif pada manusia masih lagi sedang dikaji.

9. Meningkatkan mood, ingatan dan fokus

Dalam satu kajian selama 12 minggu yang dilakukan terhadap 111 individu daripada golongan warga emas yang sihat, sebanyak 250mg supplemen anggur telah diberikan kepada mereka. Hasil daripada kajian ini mendapati peningkatan dalam fokus, ingatan dan juga kebolehan lisan dalam kalangan responden.

Namun begitu, terdapat perbezaan antara supplemen dan buah anggur segar. Masih banyak kajian yang perlu dilaksanakan bagi menguji keberkesanannya terhadap fungsi kognitif manusia.

10. Melambatkan penuaan dan mencantikkan kulit

Memandangkan anggur mengandungi vitamin A, B dan C, ini menjadikan ia sebagai salah satu buah yang kaya dengan bahan antioksida yang menjadi factor pelindung kepada sel dan tisu kulit. Vitamin-vitamin ini juga bertanggungjawab dalam membantu pengeluaran kolagen yang menjadi penyokong struktur kulit. Lebih banyak kolagen, lebih baik struktur kulit kita ini sekali gus dapat melambatkan penuaan dan menjadi kulit nampak lebih licin serta berseri.

Secara konklusinya, anggur merupakan salah satu buah-buahan yang boleh didapati secara meluas di Malaysia dan ia banyak diamalkan dalam masyarakat sama ada secara segar mahupun diproses dalam bentuk jus atau wain. Amalkan pengambilan buah-buahan termasuklah anggur dalam pemakanan seharian untuk mendapat pelbagai manfaat terhadap kesihatan.

Calapai, G., Bonina, F., Bonina, A., Rizza, L., Mannucci, C., Arcoraci, V., & et al. (2017). A randomized, double-blinded, clinical trial on effects of a Vitis vinifera extract on cognitive function in healthy older adults. Frontiers Pharmacology, 31(8),776.Ministry of Health Malaysia (1997). Malaysian Food Composition Database. Putrajaya: MOH.Riccioni, G., Gammone M. A., Tettamanti, G., Bergante, S., Pluchinotta, F. R,, & D’Orazio, N. (2015). Resveratrol and anti-atherogenic effects. International Journal of Food Science & Nutrition, 66(6), 603-10.Yang, J., & Xiao, Y. Y. (2013) Grape Phytochemicals and Associated Health Benefits, Critical Food Science and Nutrition, 53(11), 1202-1225


10 Khasiat Lidah Buaya Yang Anda Perlu Tahu

Apakah khasiat lidah buaya pada kesihatan? Artikel ini akan membincangkan beberapa khasiat lidah buaya, kandungan nutrisi dan kompaun sihat.

Pokok lidah buaya atau dikenali sebagai ‘Aloe vera’, merupakan tumbuhan yang sangat popular dan menjadi trend terkini. Pokok lidah buaya mempunyai khasiat terhadap kesihatan dan kecantikan kerana mengandungi unsur yang sama seperti dalam produk penjagaan kulit dan produk kesihatan.

Tahukah anda bahawa perkataan ‘Aloe vera’ berasal daripada perkataan Arab iaitu ‘Alloeh” yang bermaksud bahan yang bersinar manakala ‘vera’ pula bermaksud tulen dalam bahasa Latin.

Lidah buaya telah digunakan untuk tujuan perubatan sejak zaman dahulu di negara Mesir, India, Mexico, Jepun dan China. Menariknya pada zaman dahulu, puteri-puteri di Mesir telah menggunakan lidah buaya sebagai produk kecantikan sehingga lidah buaya dipanggil sebagai tumbuhan yang kekal abadi.

Lidah buaya mempunyai bentuk segi tiga, daunnya mempunyai isi dengan tepinya yang bergigi. Lidah buaya ini turut menghasilkan bunga yang berbentuk tiub dan buahnya punyai mengandungi biji. Setiap daun mempunyai tiga lapisan. Lapisan pertama atau bahagian paling dalam mengandungi 99% air dan yang selebihnya ialah, asid amino, lipid, sterol, glukomannan dan vitamin.

Lapisan kedua pula mengandungi getah yang berwarna kutih dengan rasa yang pahit. Lapisan kedua ini mengandungi glukosida dan anthraquinon. Lapisan ketiga atau lapisan luar mengandungi 15 hingga 20 sel kulit yang berperanan dalam melindungi tumbuhan ini serta menghasilkan karbohidrat dan protein. Dalam bahagian kulit ini mengandungi pumbuluh vaskular yang penting untuk meyalurkan air (xilem) dan kanji (floem).

Lidah buaya ini mengandungi mokosakkarida (glukos dan fruktos) dan polisakkarida (glukomannas/polimannos). Monosakkarida dan polisakkarida ini terkandung dalam lapisan lendir pokok lidah buaya ini dan dipanggil sebagai mukospolisakkarida.

Monosakkarida yang utama ialah mannose-6-phosphate dan polisakkarida yang utama ialah glukomannan. Asemannan iaitu glukomannan yang terpenting juga terkandung dalam lidah buaya.

Kajian terkini mendapati lidah buaya mengandungi glikoprotein yang mempunyai kesan anti alergik yang dipanggil sebagai alprogen dan sebatian anti keradangan iaitu C-glukosil kromon yang telah dijadikan sebagai jel.

Lidah buaya turut mengandungi 12 anthraquinones, sebatian fenolik yang digunakan sebagai ubat julap. Aloin dan emodin bertindak sebagai analgesik, anti bakteria dan anti virus.

Selain itu, terdapat empat jenis steroid iaitu kolesterol, kampesterol, B-sisoterol dan lupeol dalam lidah buaya. Keempat-empat steroid tumbuhan ini memberikan kesan anti keradangan dan lupeol menghasilkan kesan antiseptik dan kesan analgesik. Di sampung itu, auxin dan gibberellins merupakan dua hormon dalam lidah buaya yang membantu menyembuhkan luka dan kesan anti keradangan.

Akhir sekali, lidah buaya membekalkan 20 daripada 22 asid amino yang diperlukan oleh manusia dan mengandungi 7 daripada 8 asid amino penting. Lidah buaya mengandungi asid salisilik yang memberikan kesan anti keradangan dan anti bakteria. Lignin, bahan yang memberikan kesan penyerapan ke dalam kulit. Saponin pula bahan mempunyai kesan pembersihan dan kesan antiseptik.

Kandungan Berkhasiat dalam Lidah Buaya

Lidah buaya mengandung 75 bahan aktif seperti vitamin, enzim, mineral, karbohidrat, lignin, saponin, asid salisilik dan asid amino. Lidah buaya mengandungi vitamin A (beta-karotin), vitamin C (asid askorbik) dan vitamin E yang bertindak sebagai antioksidan.

Vitamin C sangat penting dalam penghasilan zat besi, membantu menguatkan sistem imunisasi dan menguatkan tulang dan gigi. Lidah buaya mengandungi vitamin C yang tinggi iaitu 9.1g untuk setiap satu cawan jus lidah buaya. Lidah buaya turut mengandungi kobalamin (vitamin B12), asid folik dan kolin. Antioksidan ini akan meneutralkan radikal bebas agar tidak membahayakan kesihatan.

Lidah buaya mengandungi 8 jenis enzim iaitu ‘aliiase’, ‘alkaline phosphatase’, ‘amylase’, ‘bradykinase’, ‘carboxypeptidase’, ‘catalase’, ‘cellulase’, ‘lipase’, dan ‘peroxidase’.

‘Bradykinase’ adalah enzim yang membantu dalam mengurangkan keradangan yang berlebihan apabila lidah buaya disapu pada bahagian kulit. Selain itu, enzim ini memberikan kesan antiseptik dan kesan analgesik. Manakala enzim yang lain membantu dalam memecahkan gula dan lemak.

Lidah buaya turut mengandungi kalsium, kromium, kuprum, selenium, magnesium, mangan, kalium, sodium dan zink. Mineral ini penting untuk memastikan sistem enzim berfungsi dengan baik dalam sistem metabolik yang berbeza. Kajian menunjukkan bahawa lidah buaya mengandungi 10mg kalsium bagi setiap 100g. Ada juga bertindak sebagai antioksidan seperti vitamin.

10 Khasiat Lidah Buaya Pada Kesihatan

1. Berupaya Merawat Luka

Glukomannan, sejenis polisakkarida yang kaya dengan mannose dan gibberellin, hormon tumbesaran, akan berinteraksi dengan reseptor pada tisu penyambung. Ini akan merangsang aktiviti dan meningkatkan penghasilan kolagen apabila lidah buaya disapu pada bahagian tersebut atau diambil dalam bentuk makanan tambahan.

Lidah buaya bukan sahaja meningkatkan kandungan kolagen pada bahagian yang luka tetapi merubah komposisi kolagen dan meningkatkan penghubung silang kolagen. Ini akan mempercepatkan pengecutan luka dan meningkatkan kekuatan tisu parut yang terhasil.

Ini kerana pengambilan lidah buaya secara makan atau sapuan, akan meningkatkan penghasilan asid hiluronik dan sulfat dermatan.

2. Melindungi Daripada Cahaya Ultra Ungu dan Radiasi

Lidah buaya berpotensi dalam melindungi kulit daripada kerosakan disebabkan oleh radiasi. Penggunaan lidah buaya akan menghasilkan protein antioksidan iaitu metallothionein pada kulit. Protein ini akan melawan radikal hidroksil dan menghalang penghasilan spesis oksigen radikal.

Ini akan mengurangkan penghasilan sitokin yang menghalang sistem imunisasi daripada menghasilkan keratin seperti interleukin-10 dan menghalang kerosakan disebabkan oleh cahaya ultra unggu.

3. Kesan Anti Keradangan

Lidah buaya membantu dalam menghalang keradangan yang berlebihan. Ini kerana lidah buaya menghalang laluan enzim (cyclooxygenase) yang terlibat dalam penukaran asid arakidonik kepada prostaglandin H2.  Ini akan mengurangkan penghasilan prostaglandin H2.

Kajian terbaru menunjukkan bahawa satu sebatian anti keradangan yang dipanggil kromon C-glukosil telah ditemui dalam extrak lidah buaya.

4. Kesan Terhadap Sistem Imunisasi

Alprogen menghalang kemasukan kalsium ke dalam sel mast, yang merupakan sel bagi tisu penyambung dan sebahagian daripada sistem imunasasi dan sistem immuneuron. Keadaan ini akan menghalang penghasilan histamin dan leukotriene oleh antigen-antibodi daripada sel mast.

Satu kajian terhadap haiwan yang dimasukkan sel sarkoma. Acemannan, agen dalam menyembuhkan luka, merangsang penghasilan interleukin-1 (IL-1) dan faktor nekrosis tumur. Ini akan mencetuskan serangan sistem imunisasi dan menyebabkan proses nekrosis, proses dimana sel kanser akan dilawan dan dimatikan.

5. Bertindak Sebagai Ubat Julap

Lidah buaya membantu dalam mengurangkan ketidakselesaan pada perut. Ini kerana lidah buaya mengandungi anthraquinones dalam lateks. Anthraquinones adalah bahan yang digunakan dalam penghasilan pewarna, dalam industri tekstil dan pulpa dan sebagai penghalau burung.

Selain itu, anthraquinones merupakan ubat julap yang membantu masalah sembelit dan ketidakselesaan pada perut. Ini kerana anthraquinones meningkatkan kandungan air dalam usus, merangsang penghasilan mukus dan meningkatkan peristalsis dalam usus.

6. Kesan Anti Virus

Lidah buaya menghasilkan kesan anti virus dan anti tumur secara langsung dan tidak langsung. Anthraquinones mencetuskan kesan secara langsung manakalah kerangsangan daripada sistem imunisasi memberikan kesan secara tidak langsung. Anthraquinone aloin menyebabkan virus seperti ‘herpes simplex’, ‘varicella zoster’ dan influenza daripada menjadi aktif.

7. Kesan Anti Penuaan dan Kelembapan

Mukupolisakkarida membantu dalam memberikan kelembapan pada kulit. Lidah buaya merangsang sel dalam tisu penyambung yang menghasilkan kolagen dan gentian elastin. Ini akan menyebabkan kulit menjadi lebih anjal dan mengurangkan kedutan.

Selain itu, lidah buaya memberikan kesan likatan pada sel epidermis dan menyebabkan sel-sel ini melekat antara satu sama lain dan melembutkan kulit. Asid amino turut melembutkan sel kulit yang keras dan zink bertindak sebagai astrigen untuk mengetatkan liang kulit.

Kesan pelembapan lidah buaya telah dikaji melalui rawatan terhadap kulit kering yang disebabkan oleh pekerjaan. Lidah buaya meningkatkan tahap kesihatan kulit, mengurangkan penghasilan garis penuaan dan mengurangkan kulit menjadi merah.

Lidah buaya mengandungi enam agent antiseptik seperti lupeol, asid salisilik, nitrogen, asid cinnamonik, fenol dan sulfur. Kesemua ini menghasilkan kesan dalam menghalang virus, bakteria dan kulat daripada terhasil.

9. Mengurangkan Paras Gula Dalam Darah

Kadang kala, lidah buaya turut digunakan untuk mengawal paras gula dalam darah. Ini kerana lidah buaya meningkatkan tahap sensitiviti insulin dan mengawal paras gula dalam darah daripada meningkat secara mendadak.

Berdasarkan satu kajian yang dirumuskan daripada lapan kajian yang lain menunjukkan bahawa lidah buaya memberikan manfaat kepada pesakit yang berisiko mendapat kencing manis atau pesakit kencing manis disebabkan oleh kesan dalam mengawal gula.

Artikel Berkaitan: Simptom Kencing Manis dan Rawatan

10. Mengurangkan Plak Pada Gigi

Masalah gigi reput dan penyakit berkaitan dengan gusi adalah masalah kesihatan mulut yang biasa berlaku. Salah satu cara untuk menghalang masalah ini adalah dengan mengurangkan pembentukan plak dan bakteria pada gigi.

Satu kajian menunjukkan bahawa sekumpulan sukarelawan diberikan ubat kumur dimana lidah buaya merupakan salah satu bahan dalam ubat kumur tersebut.

Selepas empat hari penggunaan, ubat kumur itu memberikan kesan efektif dalam mengurangkan pak pada gigi. Lidah buaya turut berupaya dalam membunuh bakteria yang menghasilkan plak dalam mulut seperti Streptococcus mutans dan kulat Candida albicans. Oleh itu, salah satu khasiat lidah buaya adalah boleh mengurangkan plak gigi

Sebagai rumusan, lidah buaya merupakan tumbuhan yang mempunyai kesan perubatan. Sebagai contoh, lidah buaya disapu pada kulit untuk merawat dan melicinkan kulit, dilumur pada kulit kepala untuk menyihatkan kulit kepada, disapu pada rambut untuk menjadikan rambut lurus dan berkilat serta digunakan untuk menguatkan gusi.

Pokok lidah buaya boleh digunakan secara terus dari daunnya atau yang telah dijadikan jel. Namun demikian, pembaca disarankan untuk mendapat nasihat doktor terlebih dahulu sebelum menggunakan pokok lidah buaya untuk merawat penyakit. Ini kerana sekiranya lidah buaya ini digunakan sebagai ubat makan, akan menyebabkan ketidakselesaan perut dan cirit-birit kerana kesan julap.

Terdapat juga kajian menunjukkan bahawa pengambilan makanan tambahan daripada lidah buaya dalam tempoh masa yang panjang telah menyebabkan kerosakan pada hati. Akhir kalam, semoga tulisan kali ini memberikan manfaat kepada para pembaca.

Khasiat Tumbuh-tumbuhan yang lain

Buttler, N. (2020). What Are The Benefits of Aloe Vera? Medical News Today. Surjushe, A., Vasani, R., & Saple, D.G. (2008). Aloe Vera: A Short Review. Indian  Journal Dermatol, 53(4), 163-186. Teitelbaum, M. (2020). Aloe Vera Nutrition Facts And Health Benefits. Nourish Doc.


10 Khasiat Serai Yang Anda Perlu Tahu

Apakah khasiat serai pada kesihatan badan? Artikel ini akan membincangkan beberapa khasiat serai, kandungan nutrisi dan kompaun sihat di dalamnya.

Serai atau nama saintifiknya Cymbopogon citratus merupakan sejenis tumbuhan yang berasal dari keluarga Poaceae. Tumbuhan ini mempunyai bau yang menyenangkan dan sering digunakan di dalam masakan untuk menambahkan lagi rasa masakan tersebut.

Selain itu, ianya turut digunakan untuk tujuan perubatan seperti digunakan dalam penghasilan ubat-ubatan dan minyak angin yang berasaskan serai. Namun tahukah anda akan kebaikan yang ditawarkan oleh tumbuhan ini? Oleh itu, artikel ini akan membincangkan dengan lebih lanjut akan khasiat yang ditawarkan oleh serai.

Jadual di bawah menunjukkan kandungan tenaga, makronutrisi dan mikronutrisi yang terdapat pada setiap 100 g serai.

Kalori: 60kcalKarbohidrat: 12.8gProtein: 0.7gLemak: 0.7g

Kalsium: 28mgZat Besi: 1.1mgFosforus: 29mgKalium: 288mg

Antara komponen yang berkhasiat terkandung di dalam serai adalah minyak pati yang mempunyai pelbagai manfaat terhadap kesihatan. Minyak pati serai mempunyai komponen seperti geranial, neral yang bersifat anti bakteria.

Selain itu, tumbuhan ini turut mempunyai komponen flavonoid dan fenolik yang mempunyai pelbagai kebaikan seperti anti-diarea, anti-kulat, anti-radang dan anti-oksida. Kebaikan yang ditawarkan oleh serai akan dibincangkan dengan lebih mendalam di dalam artikel ini.

10 Khasiat Serai Terhadap Kesihatan

Berikut merupakan kebaikan yang boleh diperolehi daripada serai.

1. Bersifat anti bakteria

Minyak pati yang diekstrak dari daun serai seperti geranial dan neral merupakan komponen yang mempunyai sifat antibakteria terutamanya terhadap bakteria gram negatif dan positif. Selain itu, untuk rawatan tradisional pula, serai digunakan untuk merawat jangkitan bakteria seperti keracunan makanan.

2. Bersifat anti radang

Serai juga bersifat anti radang di mana ianya dapat meredakan sebarang inflamasi. Hal ini kerana komponen bernama citral yang diekstrak dari serai mampu untuk mencegah inflamasi dan sering digunakan di dalam krim sapu sebagai rawatan kepada inflamasi dan keradangan. Ianya mampu untuk menghalang penghasilan prostaglandin dan mengurangkan keradangan.

3. Bersifat anti malaria

Malaria adalah sejenis penyakit yang disebabkan oleh parasit dan ianya menjangkiti manusia melalui gigitan nyamuk. Penyakit ini sekiranya tidak dirawat akan membahayakan nyawa pesakit yang dijangkiti.

Antara lain serai adalah bersifat anti malaria di mana komponen citral, myrcene dan citronellal mempunyai sifat anti malaria. Komponen ini mempunyai sifat antimalaria terhadap Plasmodium, sejenis parasit yang menyebabkan penyakit malaria.

Artikel Berkaitan: Demam Malaria

4. Menurunkan paras kolesterol

Satu kajian telah dijalankan ke atas haiwan untuk mengkaji kesan pengambilan ekstrak daun serai ke atas paras kolesterol haiwan yang mempunyai paras kolesterol yang tinggi. Kajian ini mendapati bahawa pemberian ekstrak daun serai menurunkan paras kolesterol haiwan tersebut.

5. Merawat masalah oral candiasis

Oral candiasis atau dikenali sebagai masalah tompokan putih di dalam mulut merupakan sejenis masalah yang disebabkan oleh jangkitan kulat. Satu kajian telah dijalankan untuk melihat keberkesanan penggunaan jus serai dan jus lemon untuk merawat masalah ini. Kajian ini mendapati bahawa penggunaan jus serai dan lemon membantu untuk merawat masalah oral candiasis.

6. Mengawal paras gula darah

Serai juga dilihat berpotensi untuk mengawal paras gula di dalam darah. Satu kajian telah dijalankan terhadap haiwan untuk mengkaji kesan anti-diabetik teh serai terhadap pengawalan gula di dalam darah haiwan yang mempunyai diabetes. Kajian ini mendapati bahawa pemberian teh serai bersifat anti-diabetik dan dapat mengawal paras gula haiwan tersebut.

Artikel Berkaitan: Simptom Kencing Manis dan Rawatan

7. Merawat ulser peptik

Ulser peptik terjadi apabila berlakunya luka di bahagian dinding perut. Kajian yang dijalankan terhadap haiwan menunjukkan bahawa pemberian minyak pati serai dapat merawat penyakit ulser peptik. Hal ini kerana minyak pati serai mampu melindungi lapisan perut daripada kecederaan yang disebabkan oleh aspirin dan etanol.

8. Menurunkan paras tekanan darah

Satu kajian telah dijalankan untuk mengkaji kesan pengambilan teh hijau dan serai ke atas pengawalan tekanan darah dan degupan jantung peserta. Kajian ini mendapati bahawa peserta yang mengambil teh serai mengalami penurunan di dalam tekanan sistolik darah berbanding dengan peserta yang mengambil teh hijau.

Artikel Berkaitan: Punca Darah Tinggi dan Rawatan

9. Meredakan tanda keresahan

Umum mengetahui bahawa penggunaan minyak pati dapat membantu untuk menurunkan tekanan dan menenangkan fikiran. Minyak pati serai turut memberi yang sama terhadap penggunanya. Satu kajian telah dijalankan di kalangan peserta lelaki untuk mengkaji kesan pengambilan minyak pati serai. Kajian ini mendapati bahawa peserta yang menghidu minyak pati serai mengalami penurunan di dalam aspek kegelisahan.

10. Digunakan untuk wangi-wangian

Selain diambil secara oral, serai turut digunakan untuk tujuan kosmetik dan penjagaan diri. Secara tradisionalnya, cerai digunakan untuk merawat masalah bau badan dan sering digunakan di dalam mandian. Selain itu, serai turut digunakan untuk tujuan mewangikan rambut.

Konklusinya, serai dapat memberikan manfaat kepada kesihatan tubuh badan. Namun begitu, kebanyakkan kajian yang telah dijalankan adalah kajian yang dijalankan ke atas haiwan. Oleh itu, anda dinasihatkan untuk mendapatkan nasihat daripada doktor atau pakar kesihatan terlebih dahulu untuk mereka menilai tahap kesihatan anda sebelum anda mengamalkan apa-apa jenis perubatan.

Khasiat Tumbuh-tumbuhan yang lain

Agbafor, K. N., & Akubugwo, E. I. (2007). Hypocholesterolaemic effect of ethanolic extract of fresh leaves of Cymbopogon citratus (lemongrass). African Journal of Biotechnology, 6(5), 596-598.Fernandes, C., De Souza, H., De Oliveria, G., Costa, J., Kerntopf, M., & Campos, A. (2012). Investigation of the mechanisms underlying the gastroprotective effect of cymbopogon citratus essential oil. Journal of young pharmacists : JYP, 4(1), 28–32.Garba, H. A., Mohammed, A., Ibrahim, M. A., & Shuaibu, M. N. (2020). Effect of lemongrass (Cymbopogon citratus Stapf) tea in a type 2 diabetes rat model. Clinical Phytoscience, 6(1), 1-10.Goes, T. C., Ursulino, F. R., Almeida-Souza, T. H., Alves, P. B., & Teixeira-Silva, F. (2015). Effect of Lemongrass Aroma on Experimental Anxiety in Humans. Journal of alternative and complementary medicine (New York, N.Y.), 21(12), 766–773. Hasim, F. S., Ayunda, R. D., & Faridah, D. N. (2015). Potential of lemongrass leaves extract (Cymbopogon citratus) as prevention for oil oxidation. J Chem Pharm Res, 7(10), 55-60.Shah, G., Shri, R., Panchal, V., Sharma, N., Singh, B., & Mann, A. S. (2011). Scientific basis for the therapeutic use of Cymbopogon citratus, stapf (Lemon grass). Journal of advanced pharmaceutical technology & research, 2(1), 3.Ullah, Naveed., Nazir, Amir., Anwar, Sadaf., Altaf, Nouman., Khan, Abdullah & Rehman, Maqsood. (2011). Effect of Lemongrass and Green tea on blood pressure and heart rate. Medical Forum Monthly. 22. 11-13.Wright, S. C., Maree, J. E., & Sibanyoni, M. (2009). Treatment of oral thrush in HIV/AIDS patients with lemon juice and lemon grass (Cymbopogon citratus) and gentian violet. Phytomedicine : international journal of phytotherapy and phytopharmacology, 16(2-3), 118–124.


10 Khasiat Beras Perang Yang Anda Perlu Tahu

Apakah khasiat beras perang pada kesihatan? Artikel ini akan membincangkan khasiat beras perang, kandungan nutrisi dan kompaun sihat di dalamnya.

Pernahkah anda mengambil beras perang di dalam diet harian anda? Tahukah anda bahawa beras perang mempunyai pelbagai kebaikan terhadap kesihatan?

Beras perang dikenali sebagai makanan bijirin penuh kerana pemprosesannya berlainan dengan dengan putih di mana sebahagian komponennya tidak dikisar dan dibuang seperti beras putih menjadikan beras ini kaya dengan khasiat dan nutrisi.

Cara penyediaan dan memasaknya juga lain jika ingin dibandingkan dengan beras putih. Beras ini terkenal dengan kadar indek glisemiknya yang rendah dan sesuai diambil oleh pesakit kencing manis. Artikel ini akan membincangkan dengan lebih mendalam akan kebaikan yang ditawarkan oleh perang.

Jadual di bawah menunjukkan kandungan nutrisi yang terdapat pada setiap satu hidangan beras perang.

Kalori: 115kcalKarbohidrat: 25.4gProtein: 2.8gLemak: 0.2g

Dengan nilai hidangan adalah 30g

Thiamin: 1.2mgRiboflavin: 0mgNiacin: 0.8mgPyridoxine: 0.1mg

Dengan nilai hidangan adalah 30mg.

Komponen Berkhasiat Beras Perang

Antara komponen berkhasiat yang boleh didapati di dalam beras perang adalah serat. Umum mengetahui bahawa pengambilan serat yang mencukupi sangat penting di mana ianya telah terbukti untuk mencegah masalah sembelit, meningkatkan kesihatan usus, mencegah kanser dan mengurangkan rasa lapar.

Selain itu, beras perang turut kaya dengan kandungan selenium di mana selenium penting untuk metabolisma hormone tiroid, sistem imunisasi, pembaikan dan penjanaan sel dan mencegah pembahagian sel kanser. Di samping, itu, beras perang juga kaya dengan fitonutrisi yang dikenali sebagai lignan di mana lignan dilihat mampu untuk menjaga kesihatan jantung.

10 Khasiat Beras Perang Pada Kesihatan

Apakah kebaikan yang boleh diperolehi daripada beras ini? Berikut merupakan senarai kebaikan yang ditawarkan oleh beras perang terhadap kesihatan.

1. Mengurangkan risiko mendapat diabetes.

Antara salah satu kebaikan yang boleh diperolehi apabila mengambil beras perang di dalam diet harian adalah dapat mengurangkan risiko untuk mendapat penyakit diabetes. Satu kajian telah dijalankan untuk mengkaji kesan pengambilan beras putih dan beras perang terdapat risiko mendapat penyakit diabetes.

Kajian ini mendapati bahawa pengambilan beras perang berkait dengan risiko yang rendah untuk mendapat diabetes manakala pengambilan beras putih pula didapati berhubung kait dengan risiko yang tinggi untuk mendapat penyakit diabetes.

2. Mengawal paras gula di dalam darah

Tahukah anda pengambilan beras perang dapat mengawal paras gula di dalam darah. Hal ini, beras perang mengandungi indeks glisemik yang rendah dan ini dapat mengelakkan kenaikkan gula di dalam darah.

Satu kajian telah dijalankan untuk mengkaji kesan pengambilan beras perang ke atas pengawalan paras glukosa darah di kalangan pesakit diabetes dan pre-diabetes. Kajian ini mendapati bahawa pengambilan beras perang dapat mengawal paras gula di dalam peserta berbanding dengan pengambilan beras putih.

Artikel Berkaitan: Simptom Kencing Manis

3. Mengurangkan paras kolesterol

Beras perang mengandungai kadar serat yang lebih tinggi berbanding beras putih. Serat merupakan salah satu komponen penting yang membantu di dalam pengawalan paras kolesterol di dalam darah. Satu kajian yang dijalankan ke atas haiwan mendapati bahawa pengambilan beras perang dapat mengurangkan paras lipid di dalam darah.

4. Meningkatkan paras kolesterol baik

Tahukah anda bahawa kolesterol bukan sahaja terdiri daripada kumpulan kolesterol yang tidak baik, malah ianya turut terdiri daripada kolesterol baik yang juga dikenali sebagai HDL. Kolesterol baik dapat membantu untuk menurunkan paras kolesterol yang tidak baik di dalam badan.

5. Membantu menurunkan berat badan

Beras perang mengandungi kandungan serat yang tinggi berbanding beras putih biasa. Kandungan serat yang tinggi dapat melambatkan pengosongan perut dan melambatkan rasa lapar. Di dalam satu kajian yang dijalankan di kalangan wanita yang mempunyai berat badan berlebihan dan obes, didapati bahawa pengambilan beras perang dapat membantu mengurangkan berat badan.

6. Mencegah penyakit dan masalah jantung

Antara komponen yang boleh didapati di dalam beras perang dan makanan bijirin penuh yang lain ialah lignan. Lignan adalah salah satu nutrisi yang dapat melindungi badan daripada beberapa jenis kanser dan juga masalah jantung. Kandungan serat di dalamnya yang membantu menurunkan paras kolesterol yang tidak baik juga mampu untuk melindungi kesihatan jantung.

Artikel Berkaitan: Punca Sakit Jantung dan Kolesterol Tinggi

7. Bersifat anti kanser

Beberapa kajian telah menemui bahawa beras perang berpotensi untuk mencegah penyakit kanser. Satu kajian telah menemukan bahawa beras perang dapat melindungi tubuh dari kanser kolon kerana dapat mencegah dari perkembangan awal kolon 1,2-dimethylhydrazine.

8. Meningkatkan kesihatan mental

Satu kajian telah dijalankan di Jepun untuk mengkaji kesan pengambilan beras perang yang pra-cambah terhadap kesihatan mental dan imuniti ibu yang menyusukan anak mereka. Beras perang yang di pra-cambah adalah sejenis beras perang yang yang direndam di dalam air dan melalui beberapa jenis prosedur dan dilakukan oleh pihak pengilang.

Kajian ini mendapati bahawa pengambilan beras perang ini dapat mengurangkan skor depresi, kemarahan, keletihan dan kekacauan perasaan. Kajian ini juga mendapati bahawa pengambilan beras ini meningkatkan paras antibodi IgA.

9. Bersifat anti oksida

Satu kajian telah dijalankan di kalangan wanita yang mempunyai masalah berat badan berlebihan di mana mereka dibahagikan kepada dua kumpulan diet; pengambilan beras putih atau campuran beras perang dan beras hitam. Kajian ini mendapati bahawa pengambilan beras perang bersama beras hitam dapat meningkatkan aktiviti enzim antioksida di kalangan peserta.

Kandungan serat di dalam beras perang dapat membantu untuk melancarkan penghadaman. Seringkali masalah sembelit dikaitkan dengan kekurangan pengambilan serat dan air. Serat dapat mencegah masalah ini dengan meransang proses peristalsis di saluran penghadaman.

Konklusinya, pengambilan beras perang dapat memberikan pelbagai manfaat kepada kesihatan jika dibandingkan dengan beras lain. Namun begitu, pengambilannya haruslah secara bersederhana kerana pengambilan yang berlebihan turut menyumbang kepada masalah kesihatan yang lain.

Khasiat Makanan yang Lain

Babu, P. D., Subhasree, R., Bhakyaraj, R., & Vidhyalakshmi, R. (2009). Brown rice-beyond the color reviving a lost health food-a review. Magnesium, 187(13.10).Imam, M. U., Ishaka, A., Ooi, D. J., Zamri, N. D. M., Sarega, N., Ismail, M., & Esa, N. M. (2014). Germinated brown rice regulates hepatic cholesterol metabolism and cardiovascular disease risk in hypercholesterolaemic rats. Journal of Functional Foods, 8, 193-203.Kim, J. Y., Kim, J. H., Lee, D. H., Kim, S. H., & Lee, S. S. (2008). Meal replacement with mixed rice is more effective than white rice in weight control, while improving antioxidant enzyme activity in obese women. Nutrition research (New York, N.Y.), 28(2), 66–71.Panlasigui, L. N., & Thompson, L. U. (2006). Blood glucose lowering effects of brown rice in normal and diabetic subjects. International journal of food sciences and nutrition, 57(3-4), 151–158. Sakamoto, S., Hayashi, T., Hayashi, K., Murai, F., Hori, M., Kimoto, K., & Murakami, K. (2007). Pre-germinated brown rice could enhance maternal mental health and immunity during lactation. European journal of nutrition, 46(7), 391–396. Saleh, A. S., Wang, P., Wang, N., Yang, L., & Xiao, Z. (2019). Brown rice versus white rice: Nutritional quality, potential health benefits, development of food products, and preservation technologies. Comprehensive reviews in food science and food safety, 18(4), 1070-1096.Sun, Q., Spiegelman, D., van Dam, R. M., Holmes, M. D., Malik, V. S., Willett, W. C., & Hu, F. B. (2010). White rice, brown rice, and risk of type 2 diabetes in US men and women. Archives of internal medicine, 170(11), 961–969. Kazemzadeh, M., Safavi, S. M., Nematollahi, S., & Nourieh, Z. (2014). Effect of Brown Rice Consumption on Inflammatory Marker and Cardiovascular Risk Factors among Overweight and Obese Non-menopausal Female Adults. International journal of preventive medicine, 5(4), 478–488.


Tenaga Kinetik: Definisi, Eksperimen dan Kegunaan

Apakah itu tenaga kinetik? Artikel ini akan membincangkan apa maksud tenaga kinetik, eksperimen yang membuktikan hal ini dan juga aplikasi dalam kehidupan seharian

Apakah yang dimaksudkan dengan tenaga? Tenaga ialah keupayaan untuk melakukan kerja. Apabila ada daya yang bertindak ke atas sesuatu jasad, jasad itu akan bergerak pada arah daya tersebut dan bermaksud kerja telah dilakukan. Tenaga dan kerja melibatkan daya dan jarak.

Apabila daya 1N digunakan untuk menggerakkan objek sejauh 1m dalam arah daya, tenaga sebanyak 1J telah digunakan. Terdapat pelbagai bentuk tenaga yang wujud di bumi ini iaitu tenaga keupayaan, tenaga kinetik, tenaga haba, tenaga cahaya, tenaga bunyi, tenaga nuklear, tenaga elektrik dan banyak lagi. Artikel ini akan membincangkan secara terperinci apa yang dimaksudkan dengan tenaga kinetik.

Tenaga kinetik adalah tenaga yang melibatkan jasad yang bergerak. Tenaga kinetik bergantung pada jisim dan halaju. Semakin berat jisim sesuatu objek, semakin besar tenaga kinetik objek tersebut. Manakala apabila semakin bertambah halaju sesuatu objek, tenaga kinetik objek juga semakin besar. Unit bagi tenaga kinetik adalah Joule (J) dan formulanya adalah seperti di bawah:

Formula ini diterbitkan bermula daripada formula kerja, pecutan dan daya. Lihat gambar di bawah yang menunjukkan dua troli dan melibatkan jarak antara dua troli

Tenaga dan kerja adalah berkait rapat antara satu sama lain. Tenaga yang dipunyai oleh sesuatu objek dapat diukur daripada kerja yang dilakukan oleh objek tersebut. Apabila kerja dilakukan dengan daya yang dikenakan kepada objek tersebut, ia akan mengubah kedudukan objek itu.

Malah, apabila kerja dilakukan, tenaga dapat dipindahkan daripada satu objek kepada objek yang lain. Jumlah tenaga yang dipindahkan adalah sama dengan kerja yang dilakukan oleh sesuatu objek itu.

Tenaga keupayaan graviti ialah tenaga suatu objek yang berada pada suatu kedudukan tinggi dalam medan graviti. Objek yang berjisim, m  dinaikkan pada ketinggian menegak  dan formula tenaga keupayaan graviti melibatkan jisim objek dan tinggi objek tersebut adalah seperti berikut

Pendulum mempunyai tenaga kinetik dan juga tenaga keupayaan graviti. Lihat gambar dibawah dimana semasa di A pendulum mempunyai tenaga keupayaan graviti yang tinggi. Semasa dilepaskan tenaga ini akan bertukar kepada tenaga kinetik.

Pada kedudukan B, h = 0, bermakna tenaga keupayaan graviti adalah minimum manakala nilai tenaga kinetik adalah maksimum. Berbeza pada kedudukan C, pendulum bertindak mempunyai kedua-dua jenis tenaga. Seterusnya pada kedudukan D dimana sama dengan kedudukan di A, pendulum mempunyai tenaga keupayaan graviti maksimum.

Prinsip Keabadian Tenaga (Principle of Conservation of Energy)

Hukum keabadian tenaga menyatakan bahawa tenaga boleh berubah dari satu bentuk ke bentuk yang lain tetapi tidak boleh dimusnahkan. Contoh situasi dimana seorang pengangkat berat perlu membekalkan 3800 J tenaga untuk mengangkat pemberat di atas kepala.

Oleh itu, tenaga yang disimpan dalam badannya sebagai tenaga kimia ditukar kepada tenaga kinetik. Kerja ialah dimana tenaga berubah dari satu bentuk ke bentuk yang lain. Setelah pemberat diturunkan, 3800 J tenaga keupayaan graviti ditukar kepada 3800 J tenaga kinetik. Ini bermakna 3800 J kerja dilakukan untuk mempercepatkan pemberat itu jatuh.

Seterusnya, bagi mengangkat pemberat, pengangkat berat perlu menggunakan kira kira 25 000 J tenaga simpanannya. Ini disebabkan terdapat sebahagian tenaga dibebaskan sebagai tenaga haba ke persekitaran. Ini boleh menerangkan mengapa pengangkat berat itu berpeluh.

Kegunaan Tenaga Kinetik dalam Kehidupan seharian

Kincir angin adalah salah satu binaan yang menukarkan tenaga kinetik melalui angin bertukar kepada tenaga elektrik sekaligus dapat menjana kuasa elektrik melalui bilahnya.

Bilah kincir angin mempunyai dua jenis yang berbeza iaitu jenis angkat (Lift Type) dan jenis seret (Drag Type). Fungsi dua jenis bilah ini berkait rapat dengan fungsi daya yang membolehkan bilah kincir berfungsi.

Kincir angin dipasang dikawasan angin yang kuat, kawasan lapang, di tepi laut dan atas bukit yang tinggi. kincir angin sememangnya teknologi yang menjimatkan bahan sumber asli bagi menjanakan elektrik.

Aliran air sungai yang deras meningkatkan tenaga kinetik air tersebut. Empangan jana kuasa elektrik memainkan peranan yang penting dalam memutarkan turbin dan mesin jenerator bagi memastikan bekalan tenaga elektrik sentiasa berfungsi.

Permainan ini melibatkan tenaga keupayaan graviti dan juga tenaga kinetik. Tenaga graviti bertindak semasa badan roller coaster berada di puncak dan apabila bergerak tenaga graviti ditukar kepada tenaga kinetik. Semakin laju ia bergerak, semakin tinggi tenaga kinetiknya.

Kenderaan yang sedang bergerak seperti kereta, bas dan lori mempunyai tenaga kinetik. Semakin bertambah halaju kenderaan tersebut, semakin tinggi tenaga kinetik kenderaan. Begitu juga apabila kita berbasikal, jogging dan sebagainya yang memerlukan pergerakan, maka akan ada tenaga kinetik.

Tenaga kinetik bertindak apabila adanya berat dan pergerakan. Tenaga keupayaan graviti pula bertindak apabila ada ketinggian dan berat. Terdapat beberapa manfaat tenaga kinetik kepada alam sekitar seperti dalam udara digunakan dalam penciptaan kincir angin manakala aliran air sungai yang deras membantu dalam menjanakuasa tenaga elektrik. Ini menunjukkan tenaga kinetik memberi manfaat kepada kita dalam menjalankan aktiviti seharian.


Rubidium: Definisi, Sifat, Sejarah dan Kegunaan

Apakah itu unsur rubidium? Artikel ini akan membincangkan unsur rubidium, sifat-sifatnya, sejarah dan kegunaannya dalam kehidupan seharian

Rubidium adalah unsur logam putih keperakan dan sangat lembut, mudah dilentur bersifat mulur yang mempunyai ciri alkali, berada dalam kumpulan 1 jadual berkala juga merupakan antara logam elektropositif yang paling stabil dan konduktor elektrik yang baik.

Rubidium adalah unsur paling reaktif dalam jadual berkala dan mempunyai ketumpatan sekitar satu setengah kali air. Oleh itu ia akan tenggelam di dalam air serta akan mencair pada suhu yang sedikit tinggi daripada suhu persekitaran.

Rubidium tidak boleh disimpan dalam oksigen atmosfera kerana akan menyebabkan reaksi tindak balas eksotermik berlaku sehingga boleh mengakibatkan logam terbakar.

Nombor Atom: 37Berat atom: 85.4678 uKumpulan: 1Takat lebur: 39.31°CTakat didih: 688°C Ketumpan: 1.53 g/L

Sejarah dan Cara Penghasilan

Pada tahun 1861, rubidium ditemui oleh Ahli Kimia berbangsa Jerman Robert Bunsen dan Gustav Kirchhoff dari University of Heidelberg, ketika menganalisis sampel spectrum lepidolit mineral (KLi2Al (Al, Si) 3O10 (F, OH) 2) dengan spektroskop.

Di dalam sampel itu mengandungi logam alkali yang berat. Mereka memerhatikan bahawa sampel tersebut menghasilkan dua garis spektrum merah pekat atau ‘rubi’ yang belum pernah mereka lihat sebelum ini namun mereka dapat mengenalpasti wujudnya unsur baru apabila memeriksa spektrum atom yang tinggal pada sampel itu setelah mengeluarkan komponen kalium yang telah dimendapkan didalamnya.

Bunsen mengasingkan sampel logam rubidium dan akhirnya ia dihasilkan pada tahun 1928. Menurut Peter van der Krogt, seorang Sejarawan Belanda elemen baru itu diberi nama rubidium yang diambil sempena nama asal iaitu ‘rubi’ yang bermaksud merah gelap dalam bahasa Latin. Pada hari ini, kebanyakan rubidium diperolehi sebagai produk sampingan hasil daripada penyulingan litium.

1. Tindak balas dengan Air dan Ais

Seperti logam alkali yang lain, logam rubidium bertindak balas dengan pantas apabila bertindak balas dengan air bahkan dengan ais pada suhu -100 C lalu menghasilkan api. Reaksi ini biasanya cukup kuat sehingga mampu menyalakan gas hidrogen.

2. Tindak Balas Dengan Udara

Sifat Rubidium yang sangat reaktif sehingga mana ia mampu menyala secara spontan apabila terdedah di udara.

3. Tindak Balas dengan Besi

Rubidium membentuk amalgam dengan merkuri dan aloi dengan emas, besi, cesium, natrium, dan kalium, tetapi tidak litium walaupun rubidium dan litium berada dalam kumpulan yang sama.

4. Tindak Balas Dengan Kalium

Rubidium menghasilkan api berwarna keunguan dalam ujian nyalaan sama dengan kalium.

5. Tindak Balas dengan Oksigen

Rubidium membentuk oksida apabila terkena udara dan rubidium monoksida Rb2O, Rb6O, dan Rb9O2 manakala jika ia bertindak balas dengan oksigen secara berlebihan maka ia akan menghasilkan superoksida.

6. Tindak Balas dengan Halogen

Rubidium membentuk garam dengan halida lalu terhasillah sebatian seperti rubidium fluorida, rubidium klorida, rubidium bromida, dan rubidium iodida.

Kegunaan dan Aplikasi harian

1. Barangan Elektronik seperti Fotosel

Rubidium tidak mempunyai banyak kegunaan komersial. Namun begitu, rubidium chloride (RbCl) merupakan sebatian rubidium yang paling banyak digunakan sebagai komponen utama dalam fotosel.

Sebatian rubidium nitrat kadang-kadang digunakan dalam bunga api untuk memberikan warna ungu.

Garam rubidium digunakan dalam industri gelas dan seramik untuk menyingkirkan sisa oksigen dari tiub vakum dan membuat kaca jenis khas.

Kegunaan serta potensinya yang lain adalah digunakan dalam mesin ion untuk kenderaan angkasa, sebagai bendalir di turbin wap, dan sebagai pengangkut dalam tiub vakum.

Selain itu, rubidium digunakan dalam penghasilan superoksida melalui pembakaran oksigen dalam kajian saluran ion kalium dalam biologi, dan sebagai wap pada magnetometer atom khususnya, 87Rb digunakan dengan logam alkali yang lain untuk membangunkan magnetometer yang dipanggil spin-exchange relaxation-free (SERF) serta digunakan dalam pengejukan laser.

Rubidium – PubchemRubidium – LenntechRubidium – Livescience.comRubidium – Royal Society chemistery


Hidrogen: Definisi, Sifat, Sejarah dan Kegunaan

Apakah itu unsur hidrogen? Artikel ini membincangkan berkenaan unsur hidrogen, sifat-sifatnya, sejarah dan penggunaan elemen ini dalam kehidupan

Hidrogen adalah elemen pertama dalam jadual berkala. Dalam keadaan normal ia adalah gas tidak berwarna, tidak berbau dan terbentuk oleh molekul diatomik, H2.

Hidrogen terhasil oleh nukleus yang mengandungi satu unit caj positif(proton) dan satu elektron.

Hidrogen adalah unsur paling ringan dalam jadual berkala dan antara unsur yang paling banyak terdapat di alam semesta terutama di planet dan bintang.

Selain itu, umum mengetahui bahawa hidrogen adalah gas yang paling mudah terbakar berbanding unsur lain yang ditemui serta lebih larut dalam pelarut organik berbanding di dalam air.

Terdapat tiga isotop hydrogen iaitu:

Protium dengan jisim 1 yang terdapat pada alam semula jadi, Deuterium dengan jisim 2 terdapat di alam sekitar. Nukleusnya mengandungi 1 proton dan 1 neutronTritium dengan jisim 3, wujud dalam sejumlah kecil. Nukleusnya mengandungi 1 proton dan 2 neutron

Nombor Atom: 1Berat atom: 1.00811Kumpulan:1 Takat lebur: – 252.8 °CTakat didih: -259.2 °CKetumpatan: 0.0899 g/L

Sejarah dan Cara penghasilan

Gas hidrogen pertama kali dihasilkan secara buatan pada awal abad ke-16 oleh tindak balas asid pada logam. Pada tahun 1766, Henry Cavendish adalah orang pertama yang menyedari bahawa gas hidrogen adalah bahan yang mempunyai sifat yang boleh diasingkan. Dia menyedari bahawa hidrogen menghasilkan air ketika dibakar.

Pada tahun 1671, Robert Boyle telah melakukan pemerhatian pada gas hidrogen yang pada ketika itu dikenali sebagai gas unik dengan melarutkan besi dalam asid hidroklorik yang dicairkan. Antoine-Laurent Lavoisier, seorang Bapa Kimia moden menamakannya hydrogène yang berasal dari Bahasa Perancis.

Manakala pada tahun 1929 Karl Friedrich Bonhoeffer, seorang Ahli Kimia Fizikal berbangsa Jerman dan Paul Harteck, Ahli Kimia Austria mengeluarkan teori bahawa hidrogen kebiasaanya adalah hasil dari campuran dua jenis molekul iaitu orto-hidrogen dan para-hidrogen. Oleh sebab struktur hidrogen yang sederhana, sifatnya boleh diukur secara relatif. Justeru, hidrogen sering digunakan sebagai model teori untuk atom yang lebih kompleks dan hasilnya diterapkan secara kualitatif pada atom lain.

Hidrogen juga boleh dihasilkan dengan proses elektrolisis

Secara amnya hidrogen terbentuk secara diatomik, namun begitu molekul hidrogen boleh berpisah menjadi atom bebas pada suhu yang tinggi iaitu apabila tenaga sama atau lebih besar daripada tenaga pemisahan. Satu molekul hidrogen yang dipisahkan akan menjadi dua atom (H2 → 2H) Hidrogen atom adalah agen penurun(reductive) yang kuat walaupun pada suhu persekitaran.

1. Tindak Balas Dengan Oksigen

Hidrogen bertindak balas dengan oksigen untuk membentuk air. Tindak balas ini sangat perlahan pada suhu persekitaran tetapi ia boleh dipercepat oleh pemangkin seperti platinum atau percikan elektrik untuk menghasilkan letupan.

Hidrogen atom menghasilkan hidrogen peroksida H2O2 apabila bertindak balas dengan oksigen.

2. Tindak Balas dengan Logam Teroksida

Ia bertindak balas dengan oksida dan klorida pada logam seperti perak, tembaga, plumbum dan merkuri untuk menghasilkan logam bebas. Ia juga bertindak balas dengan sejumlah elemen logam dan bukan logam untuk menghasilkan hidrida seperti NAH, KH, H2S dan PH3.

Hidrogen bertindak balas dengan klorin untuk menghasilkan letupan hidrogen klorida.

Kegunaan dan Aplikasi harian

Penggunaan hidrogen yang terbesar adalah sintesis ammonia iaitu dianggarkan sekitar dua pertiga pengeluaran di dunia.

Penghasilan ammonia adalah melalui proses Haber-Bosch di mana hidrogen dan nitrogen bertindak balas pada suhu sekitar 500 °C yang membentuk formula kimia berikut N2 + 3H2 → 2NH3.

Sebilangan besar hidrogen juga digunakan dalam penyediaan metanol melalui tindak balas CO + 2H2 → CH3OH. Proses ini dilakukan dengan adanya pemangkin campuran tertentu seperti zink oksida dan kromium oksida pada suhu antara 300°- 375°C.

Selain itu, hidrogen digunakan secara meluas dalam proses hidrogenasi untuk menukar lemak tak tepu seperti minyak sayuran menjadi lemak tepu atau minyak pepejal yang menjadi aplikasi utama dalam pengeluaran marjerin,

Sebahagian besar hidrogen digunakan sebagai bahan bakar roket menggabungkan oksigen atau florin yang penting untuk menghidupkan roket yang diaktifkan oleh tenaga nuklear.

Hidrogen atom boleh bertindak balas dengan sebatian organik untuk membentuk campuran kompleks. Sebagai contoh, apabila hidrogen bertindak balas dengan etilena, C2H2 lalu menghasilkan etana, C2H6 dan butana, C4H10.

Hidrogen juga digunakan di stesen janakuasa elektrik sebagai penyejuk generator atau motor memandangkan ia mempunyai ciri-ciri yang baik antaranya adanya adalah mempunyai sifat molekul diatomik yang ringan.

Production and Applications of Hydrogen – BrittanicaHydrogen – LentechHydrogen – Pubchem


Pembahagian Sel: Definisi dan Jenis

Apakah itu pembahagian sel? Artikel ini membincangkan maksud pembahagian sel, kitar sel dan juga jenis pembahagian sel yang terbahagi kepada mitosis dan meiosis.

Pembahagian sel merujuk kepada proses di mana satu sel (parent cell) membahagi dan menghasilkan dua sel baru atau sel anak.

Bagi organisma unisel, proses tersebut diguna pakai sebagai suatu kaedah pembiakan aseks bagi menghasilkan dua sel anak yang serupa dan proses itu dikenali sebagai belahan dedua.

Organisma multisel melakukan pembahagian sel untuk meningkatkan bilangan sel bagi tujuan pertumbuhan. Pembahagian sel melibatkan dua tahap; pembahagian nukleus (kariokinesis) dan pembahagian sitoplasma (sitokinesis). Pembahagian nukleus berlaku melalui proses mitosis dan meiosis.

Kitar sel merujuk kepada turutan kejadian yang melibatkan penggandaan DNA serta pembahagian sel untuk menghasilkan dua sel anak. Pada kebiasaanya, sel mengambil tempoh masa selama 24 jam untuk melengkapkan satu kitar sel. Namun terdapat juga sel lain, contohnya sel di dinding usus kecil yang dapat melengkapkan satu kitar sel hanya selama 9 hingga 10 jam.

Kitar sel terdiri daripada dua fasa;

Interfasa dan fasa M (mitosis).

Interfasa melibatkan pertumbuhan sel, penghasilan lebih banyak protein dan penggandaan DNA. Ia adalah proses paling lama di dalam kitar sel (kira-kira 90% daripada tempoh kitar sel). Interfasa terbahagi kepada fasa G1, S dan G2.

Manakala, fasa M lebih tertumpu kepada pembahagian DNA (mitosis) dan sitoplasma (sitokinesis) dalam sel.

Sitokinesis berbeza bagi sel haiwan dan tumbuhan. Pencerutan membran plasma sel haiwan menyebabkan sitoplasma terbahagi dua, secara tidak langsung menghasilkan dua sel anak. Bagi sel tumbuhan pula, plat sel terbentuk di bahagian dalam sel, kemudian ia bercantum dengan membran plasma untuk menghasilkan dua sel anak.

Bagi sel yang giat membahagi, ia akan memasuki kitar sel seterusnya setelah melengkapkan kitar sel yang pertama untuk menghasilkan lebih banyak sel anak. Terdapat juga sel yang tidak lagi membahagi dan hanya menumpukan kepada fungsi khususnya sahaja, sebagai contoh sel saraf.

Mitosis adalah proses pembahagian nukleus secara sama rata supaya kedua-dua sel anak memiliki jumlah kromosom dan bahan genetik yang sama dengan parent cell.

Mitosis boleh dibahagikan kepada 4 fasa:

Dalam profasa, kromatin di dalam nukleus akan menebal dan memendek untuk membentuk kromosom. Kromosom terdiri daripada dua kromatid yang dihubungkan dengan sentromer. Nukleolus menghilang dan membran nukleus terurai. Sentriol pula bergerak ke kutub bertentangan dan kemudian menghasilkan gentian gelendong.

Dalam metafasa, gentian gelendong mengawal kedudukan kromosom menjadikan kesemua kromosom tersusun di satah khatulistiwa.

Dalam anafasa, sentromer membahagi dua dan memisahkan kromatid kembar (sister chromatid). Gentian gelendong kemudian menegang dan menarik kromatid kembar ke arah kutub sel yang berbeza.

Dalam telofasa, gentian gelendong menghilang dan nukleolus terbentuk semula. Membran nukleus terbentuk dan mengelilingi kromosom yang baru terhasil. Kromosom menukar strukturnya dan berubah menjadi kromatin semula. Telofasa diikuti dengan proses sitokinesis untuk menghasilkan dua sel anak.

Meiosis adalah proses pembahagian nukleus yang melibatkan pengurangan bilangan kromosom dalam sel anak. Meiosis berlaku dalam organ pembiakan untuk menghasilkan gamet atau sel yang memiliki satu set kromosom sahaja (haploid). Meiosis dilakukan untuk memastikan sel-sel mempunyai dua set kromosom (diploid) pada setiap generasi.

Meiosis I (pemisahan kromosom homolog) dan diikuti meiosis II (pemisahan kromosom kembar).

Kromosom homolog merujuk kepada pasangan kromosom yang memiliki saiz dan bentuk yang sama dan membawa gen yang sama di kedudukan yang sama. Meiosis I mempunyai empat fasa; profasa I, metafasa I, anafasa I dan telofasa I serta sitokinesis. Meiosis II juga mempunyai empat fasa; profasa II, metafasa II, anafasa II dan telofasa II serta sitokinesis.

Dalam profasa I, kromosom menebal dan memendek. Kromosom homolog berpasangan melalui proses sinapsis membentuk tetrad (terdiri daripada 4 kromatid. Proses pindah silang atau pertukaran genetik berlaku di antara kromatid bukan seiras. Bahagian kromosom yang terlibat dalam proses berkenaan dikenali sebagai kiasma. Gentian gelendong terbentuk. Nukleolus menghilang dan membran nukleus terurai.

Dalam metafasa I, kromosom homolog tersusun di satah khatulistiwa. Kromosom homolog masing-masing diikat oleh gentian gelendong dari kutub yang bertentangan.

Dalam anafasa I, gentian gelendong memisahkan kromosom homolog dengan menarik kedua-dua kromosom ke arah bertentangan. Kromosom pada ketika itu berada dalam bentuk kromatid kembar yang bersambung dengan sentromer.

Dalam telofasa I dan sitokinesis, setiap kromosom berada berdekatan kutub masing-masing. Gentian gelendong menghilang. Nukleolus dan membran nukleus terbentuk semula. Kemudian sitokinesis berlaku dan dua sel anak haploid berjaya dihasilkan.

Proses meiosis I diikuti dengan meiosis II. Kedua-dua sel anak haploid melalui meiosis II. Dalam profasa II, kromosom berada dalam bentuk kromatid kembar bersambung dengan sentromer. Gentian gelendong membentuk semula. Nukleolus dan membran nukleus terurai.

Dalam metafasa II, kromosom tersusun di satah khatulistiwa. Setiap kromatid terikat pada gentian gelendong melalui sentromer.

Dalam anafasa II, sentromer membahagi dan seterusnya memisahkan kromatid kembar. Kedua-dua kromatid ditarik ke arah kutub yang bertentangan.

Dalam telofasa II dan sitokinesis, kromosom berada berdekatan kutub. Nukleolus dan membran nukleus membentuk semula. Seterusnya, sitokinesis berlaku dan menghasilkan empat sel anak haploid.

Perbezaan mitosis dan meiosis

Terdapat banyak perbezaan antara mitosis dan meiosis. Mitosis berlaku dalam sel somatik manakala meiosis berlaku dalam sel pembiakan. Mitosis dilakukan untuk tujuan pertumbuhan dan pembiakan aseks. Meiosis pula dilakukan untuk menghasilkan gamet bagi pembiakan seks.

Pada akhir mitosis, dua sel anak yang mempunyai 2 set kromosom (diploid) berjaya dihasilkan. Pada akhir meiosis, empat sel anak yang mempunyai satu set kromosom (haploid) berjaya dihasilkan.

Diharapkan artikel pembahagian sel ini dapat memberi sedikit sebanyak maklumat kepada para pembaca.

Jariah, K., Sudin, S., Abd Wahid, R., Ibrahim, N. H., & Ho, T. M. (2021). Focus Biology Spm Kssm. Penerbitan Pelangi Sdn Bhd.Yeat, G. W., Abd Aziz, N. A., Mohd Yusuf, Y., & Ibrahim, N. H. (2019). Biologi Tingkatan 4. Mustread Sdn Bhd.


10 Khasiat Susu Kambing Yang Anda Perlu Tahu

Tahukah anda apakah khasiat susu kambing kepada kesihatan? Artikel ini akan membincangkan mengenai komponen-komponen penting di dalam susu kambing dan khasiatnya kepada kesihatan.

Pada masa kini, pengambilan susu kambing telah menjadi popular dan seringkali dijadikan sumber protein dalam pemakanan seharian. Secara asasnya, susu kambing diperah daripada  kambing betina setelah melahirkan. Ia mempunyai sedikit bau hamis dan rasa yang kurang enak berbanding susu lembu.

Namun begitu, seiring dengan peredaran zaman, susu kambing telah pun diproses dengan pelbagai cara bagi menghasilkan susu kambing yang kurang/tiada bau hamis dan mempunyai rasa yang lazat, bahkan juga mungkin mempunyai pelbagai perasa seperti coklat dan vanila.

Tidak dinafikan, susu kambing juga mempunyai nutrisi yang baik. Jadual di bawah menunjukkan kandungan nutrisi yang ada di dalam 100g susu kambing.

Kalori: 70kcalProtein: 13.2gLemak: 4gLaktosa: 4.5gVitamin A: 185IUVitamin D: 2.3IUVitamin B1: 0.068mgVitamin B2: 0.21mgVitamin B3: 0.21mgVitamin B5: 0.31mgVitamin B6: 0.045mgVitamin B9: 1mcgVitamin B7: 1.5mcgVitamin B12: 0.065mcgVitamin C: 1.20mcgKalsium: 134mgZat Besi: 0.07mgMagnesium: 16mgFosforus: 121mgKalium: 181mgNatrium: 41mgZink: 0.56mg

Berdasarkan kenyataan di atas, dapat dilihat bahawa susu kambing tinggi dengan kalori iaitu sebanyak 70kcal. Susu kambing juga mempunyai pelbagai vitamin dan mineral yang bagus untuk badan.

Kandungan berkhasiat dalam susu kambing

Antara kebaikan susu kambing adalah ia tinggi dengan protein. Berbanding dengan susu lembu, susu kambing mengandungi protein yang lebih tinggi. Protein susu yang terdapat di dalam susu kambing terdiri daripada casein dan whey protein.

Protein ini penting untuk kesihatan badan kerana ia boleh membantu dalam pembentukan otot, tulang dan tisu-tisu di dalam badan. Di samping itu, protein juga penting untuk fungsi-fungsi badan termasuklah untuk pembinaan hormon dan enzim di dalam badan.

Susu kambing juga mengandungi komponen lemak yang terdiri daripada asid lemak rantaian pendek (SCFA) dan asid lemak rantaian sederhana (MCFA) seperti caproic, caprylic, capric dan lauric.

Komponen lemak rantaian pendek dan sederhana ini memainkan peranan yang penting bagi memudahkan pencernaan dan penyerapan lemak susu memandangkan enzim lipase akan lebih efektif sekiranya rantaian lemak tersebut pendek dan sederhana berbanding rantaian panjang.

Susu kambing juga mengandungi asid lemak penting (EFAs) dan asid linoleik konjugasi (CLAs) yang mempunyai manfaat kepada kesihatan seperti berfungsi sebagai antioksidan, antiradang, antihipertensif dan banyak lagi.

Ia juga mempunyai kandungan trigliserida rantaian sederhana (MCT) yang cepat diproses untuk menjadi tenaga sekaligus boleh menjadi sumber tenaga untuk melakukan aktiviti harian.

Susu kambing juga mengandungi komponen karbohidrat yang terdiri daripada laktosa, iaitu sejenis gula susu yang merupakan sumber karbohidrat utama di dalam susu. Kandungan laktosa di dalam  susu kambing ini lebih rendah berbanding di dalam susu lembu.

Selain itu, susu kambing juga mengandungi pelbagai komponen seperti laktulosa, laktitol, asid laktobionik, galaktooligosakarida dan pelbagai oligosakarida. Komponen-komponen ini memainkan peranan sebagai prebiotik yang boleh menggalakkan pertumbuhan probiotik, iaitu bakteria baik yang memainkan peranan penting untuk kesihatan sistem pencernaan.

10 Khasiat susu kambing kepada kesihatan

Memandangkan susu kambing mempunyai beberapa komponen yang penting, ia sekaligus memberi khasiat dan manfaat kepada kesihatan. Berikut adalah beberapa khasiat susu kambing:

Antara kebaikan susu kambing adalah ia berpotensi untuk menurunkan paras kolesterol dalam darah bagi individu yang mempunyai masalah tinggi kolesterol.

Pelbagai kajian ke atas tikus telah menunjukkan bahawa susu kambing mempunyai kesan hypokolesterolemik yang boleh membantu menurunkan paras kolesterol dalam darah.

Hal ini kerana kandungan lemak dan protein casein yang terdapat di dalam susu kambing yang boleh menurunkan paras kolesterol dalam darah, meningkatkan HDL-kolesterol (kolesterol baik) dan meningkatkan penyingkiran kolesterol melalui najis.

Artikel Berkaitan: Punca Kolesterol Tinggi

Di samping itu, susu kambing juga mempunyai aktiviti antiradang seterusnya boleh membantu badan mencegah keradangan.

Kajian telah menunjukkan bahawa kandungan oligosakarida yang terdapat di dalam susu kambing boleh membantu mencegah keradangan pada usus yang boleh menyebabkan masalah seperti kehilangan berat badan akibat daripada kurang selera makan atau pun cirit birit.

Oleh itu, susu kambing boleh digunakan bagi  merawat masalah radang usus (inflammatory bowel diseases).

3. Untuk menguatkan tulang

Selain itu, susu kambing juga bagus untuk menguatkan tulang. Hal ini kerana susu kambing tinggi dengan kalsium yang boleh membantu menguatkan tulang.

Susu kambing juga kaya dengan vitamin D yang boleh membantu meningkatkan penyerapan kalsium. Satu kajian ke atas tikus yang mempunyai masalah rheumatoid artritis juga telah mendapati bahawa protein yang terdapat di dalam susu kambing adalah komponen yang memberi kesan antiosteoporosis dalam masalah rheumatoid artritis.

Prebiotik adalah bahan yang berperanan penting untuk meningkatkan jumlah probiotik atau bakteria baik di dalam usus sekaligus memberi pelbagai kebaikan kepada badan seperti membantu sistem penghadaman badan berfungsi dengan baik, meningkatkan sistem pertahanan badan dan juga membantu penyerapan mineral di dalam badan. Susu kambing adalah sumber prebiotik yang bagus kerana kandungan oligosakaridanya yang berperanan sebagai prebiotik.

Terdapat juga kajian yang menunjukkan bahawa kandungan oligosakarida yang terdapat di dalam susu kambing adalah hampir sama dengan susu ibu, menunjukkan bahawa kandungan prebiotik yang terdapat di dalam susu kambing adalah setanding dengan kandungan prebiotik di dalam susu ibu.

5. Bagus untuk sistem penghadaman

Selain itu, susu kambing juga bagus untuk sistem penghadaman manusia. Hal ini kerana susu kambing mengandungi lemak dan protein susu yang kecil dan mudah dicerna sekaligus bagus untuk sistem penghadaman.

Kandungan prebiotik di dalam susu kambing juga memainkan peranan penting untuk kesihatan usus yang baik.

6. Meningkatkan sistem pertahanan badan

Selain itu, susu kambing juga boleh membantu untuk meningkatkan sistem pertahanan badan. Hal ini kerana susu kambing tinggi dengan kandungan selenium yang boleh meningkatkan sistem pertahanan  badan sekaligus boleh mencegah penyakit.

Terdapat juga kajian yang mendapati bahawa susu kambing boleh mengaktifkan perembesan nitrik oksida daripada sel darah yang boleh memberi aktiviti antibakteria seterusnya boleh mencegah jangkitan.

7. Mencegah masalah anemia

Selain itu, susu kambing juga boleh membantu untuk mencegah masalah anemia. Hal ini kerana susu kambing boleh meningkatkan pengambilan atau penyerapan zat besi di dalam badan seterusnya mampu mencegah masalah anemia.

Artikel Berkaitan: Makanan untuk Tambah Darah Merah

8. Kurang alahan atau alergi

Bagi individu yang mempunyai masalah alahan terhadap susu lembu, susu kambing boleh menjadi susu alternatif yang boleh menggantikan susu lembu.

Kebiasaannya, alahan susu lembu adalah disebabkan oleh kehadiran protein susu seperti protein αs1- casein yang yang bertindak balas dengan sistem imun yang menyebabkan tindakbalas alahan. Susu kambing adalah kurang alahan kerana ia kurang mengandungi protein tersebut berbanding dengan susu lembu yang mengandungi banyak kandungan protein αs1- casein.

Oleh itu,individu yang mempunyai alahan terhadap susu lembu boleh mengambil susu kambing bagi mendapatkan khasiat yang terdapat di dalam susu seperti kalsium tanpa mendapat gejala alahan.

9. Menyeimbangkan pH badan

Selain itu, susu kambing juga boleh membantu untuk menyeimbangkan pH badan kerana bersifat alkali dan berbeza dengan pH susu lembu yang bersifat asid.

pH susu kambing juga hampir kepada tahap susu ibu, menjadikan ia juga setanding dengan susu ibu. Susu kambing bersifat alkali kerana ia mengandungi asid amino L-glutamine yang boleh menyeimbangkan pH dalam badan.

10. Bagus untuk kesihatan anak

Akhir sekali, susu kambing juga bagus untuk diambil oleh ibu yang mengandung atau menyusukan anak. Dalam kajian yang dijalankan terhadap tikus telah mendapati bahawa pengambilan susu kambing semasa mengandung dan menyusu boleh meningkatkan mikrobiota di dalam usus anak sekaligus boleh melindungi mereka daripada masalah seperti asma dan ekzema, mengurangkan masalah anxiety dan bagus untuk tumbesaran anak.

Kesimpulannya, dapat dilihat bahawa susu kambing mempunyai pelbagai komponen yang boleh memberi khasiat kepada kesihatan. Oleh itu, adalah digalakkan untuk mengambil susu kambing dalam diet seharian bagi mendapatkan khasiatnya yang maksimum.

Namun begitu, susu kambing yang tidak diproses adalah tidak digalakkan kerana mungkin mengandungi atau tercemar dengan bakteria atau mikroorganisma yang boleh menyebabkan jangkitan terutamanya bagi golongan yang berisiko.

Oleh itu, pastikan anda tidak mengambil susu kambing mentah, segar atau yang tidak diproses dan mengambil susu kambing yang telah dipasteur atau disteril seperti ultra heat treatment (UHT). Bagi bayi pula, susu formula berasaskan susu kambing bersama nutrien tambahan, dan khas untuk bayi adalah digalakkan bagi memastikan bayi anda mendapat nutrien yang optimum untuk tumbesaran mereka.

Akhir sekali, diharapkan artikel ini boleh memberi manfaat kepada pembaca akan khasiat susu kambing.

Khasiat Makanan yang Lain

Diriba, L. (2018). Composition, Nutritive and Medicinal Value of Goat Milk in the Tropics. International Journal of Agriculture & Agribusiness, 1(1), 108–113.Fatchiyah, F., Setiawan, B., Suharjono, S., & Noor, Z. (2015). The anti-osteoporosis effects of CSN1S2 protein of goat milk and yoghurt on a complete Freund’s adjuvant-induced rheumatoid arthritis model in rats. Biomarkers and Genomic Medicine, 7(4), 139–146.Kao, H. F., Wang, Y. C., Tseng, H. Y., Wu, L. S. H., Tsai, H. J., Hsieh, M. H., Chen, P. C., Kuo, W. S., Liu, L. F., Liu, Z. G., & Wang, J. Y. (2020). Goat Milk Consumption Enhances Innate and Adaptive Immunities and Alleviates Allergen-Induced Airway Inflammation in Offspring Mice. Frontiers in Immunology, 11(February), 1–14.Lad, S. S., Aparnathi, K. D., Mehta, B., & Velpula, S. (2017). Goat Milk in Human Nutrition and Health – A Review. International Journal of Current Microbiology and Applied Sciences, 6(5), 1781–1792. Leong, A., Liu, Z., Almshawit, H., Zisu, B., Pillidge, C., Rochfort, S., & Gill, H. (2019). Oligosaccharides in goats’ milk-based infant formula and their prebiotic and anti-infection properties. British Journal of Nutrition, 122, 441–449.López-Aliaga, I., Alférez, M. J. M., Nestares, M. T., Ros, P. B., Barrionuevo, M., & Campos, M. S. (2005). Goat milk feeding causes an increase in biliary secretion of cholesterol and a decrease in plasma cholesterol levels in rats. Journal of Dairy Science, 88(3), 1024–1030. Moreno-Fernandez, J., Diaz-Castro, J., Pulido-Moran, M., Alferez, M. J. M., Boesch, C., Sanchez-Alcover, A., & López-Aliaga, I. (2016). Fermented Goat’s Milk Consumption Improves Duodenal Expression of Iron Homeostasis Genes during Anemia Recovery. Journal of Agricultural and Food Chemistry, 64(12), 2560–2568. Singh, S. P., Singh, R., & Sharma, P. (2019). Goat Milk Nutritional Value and Its Health Benefit. In P. Sharma (Ed.), Research Trends in Food Technology and Nutrition (Issue July, pp. 19–36). AkiNik Publications. Soares, J. K. B., de Melo, A. P. R., Medeiros, M. C., Queiroga, R. C. R. E., Bomfim, M. A. D., Santiago, E. C. A., & Guedes, R. C. A. (2013). Anxiety behavior is reduced, and physical growth is improved in the progeny of rat dams that consumed lipids from goat milk: An elevated plus maze analysis. Neuroscience Letters, 552, 25–29. Turkmen, N. (2017). Goat Milk Components. Nutrients in Dairy and Their Implications for Health and Disease, 441–449.


10 Khasiat Susu Ibu Kepada Bayi

Tahukah anda apakah khasiat susu ibu kepada kesihatan bayinya? Artikel ini akan membincangkan mengenai komponen-komponen penting di dalam susu ibu dan khasiatnya.

Susu ibu adalah susu yang dihasilkan oleh kalenjar susu yang terdapat di dalam payudara. Ia terhasil daripada tindakbalas hormon prolaktin pada kalenjar susu samada ketika seorang wanita mengandung ataupun setelah melahirkan anak.

Secara asasnya, susu ibu terdiri daripada dua jenis iaitu kolostrum dan susu matang. Kolostrum adalah susu yang terhasil daripada awal kelahiran bayi sehinggalah hari ketiga atau keempat kelahiran. Susu ini sangat istimewa kerana kaya dengan nutrien yang diperlukan untuk sistem pertahanan bayi dan biasanya dihasilkan dalam jumlah yang sedikit.

Kemudian, setelah beberapa hari kelahiran, susu matang yang terdiri daripada foremilk dan hindmilk akan terhasil. Susu foremilk adalah susu yang terdapat pada awal penyusuan, berada di hadapan payudara dan sedikit cair manakala susu hindmilk pula adalah susu yang terhasil di belakang payudara dan sedikit pekat.

Kedua-dua jenis susu ini mengandungi pelbagai jenis komponen yang sangat penting untuk tumbesaran dan perkembangan bayi.

Susu ibu juga mempunyai pelbagai nutrisi yang baik. Jadual di bawah menunjukkan kandungan nutrisi yang ada di dalam susu ibu.

Berdasarkan jadual di atas, dapat dilihat bahawa susu ibu tinggi dengan kalori iaitu sebanyak 63kcal. Susu ibu juga mempunyai pelbagai vitamin dan mineral yang bagus untuk badan.

Kandungan berkhasiat dalam susu ibu

Susu ibu mengandungi dua jenis karbohidrat iaitu laktosa dan oligosakarida. Laktosa adalah komponen terbanyak yang boleh didapati di dalam susu ibu. Ia memainkan peranan penting dalam membekalkan tenaga kepada bayi selain bagus untuk sistem penghadaman bayi.

Seterusnya, oligosakarida pula adalah komponen ketiga yang terbanyak boleh ditemui di dalam susu ibu selepas laktosa dan lemak. Oligosakarida adalah istimewa kerana ia hanya boleh ditemui di dalam susu ibu dan tidak terdapat di dalam susu lembu ataupun susu formula.

Kandungan oligosakarida ini memainkan peranan penting dalam membantu pertumbuhan mikroflora di dalam usus bayi dan boleh meningkatkan sistem pertahanan bayi.

Susu ibu juga mengandungi lemak susu yang menyumbang sehingga kepada 50% keperluan tenaga bayi. Antara komponen lemak yang boleh didapati di dalam susu ibu termasuklah asid lemak poli-tak tepu (PUFAs), secara spesifiknya, asid lemak omega 3 yang terdiri daripada docosahexaenoic (DHA) dan eicosapentaenoic (EPA).

Selain itu, asid lemak rantaian pendek (SCFAs) juga boleh didapati di dalam susu ibu.

Di samping itu, susu ibu juga boleh menjadi sumber probiotik yang bagus untuk bayi. Probiotik memainkan peranan penting di dalam memastikan kesihatan usus bayi selain boleh meningkatkan sistem pertahanan badan bayi.

Antara bakteria yang boleh ditemui di dalam susu ibu termasuklah Staphylococcus, Streptococcus, Lactobacillus dan Bifidobacterium.

10 Khasiat susu ibu kepada bayi

Memandangkan susu ibu mempunyai beberapa komponen yang penting, ia sekaligus memberi khasiat dan manfaat kepada bayi. Berikut adalah beberapa khasiat susu ibu kepada bayi:

1. Menyediakan sumber nutrisi yang lengkap untuk bayi

Antara kebaikan susu ibu adalah ia menyediakan sumber nutrisi yang lengkap untuk tumbesaran bayi. Susu ibu mengandungi protein, lemak dan pelbagai vitamin yang diperlukan oleh bayi untuk tumbesarannya. Susu ibu juga dihasilkan mengikut keperluan bayi.

Contohnya, pada awal kelahiran bayi, susu ibu yang dihasilkan adalah sedikit likat dan berwarna kuning atau lebih dikenali sebagai kolostrum. Kolostrum ini mengandungi antibodi seperti IgA, IgG dan IgM yang berperanan meningkatkan sistem pertahanan bayi sekaligus melindungi bayi yang baru lahir daripada penyakit dan jangkitan.

Kemudian, setelah beberapa hari kelahiran, susu ibu juga semakin bertambah bagi menampung keperluan bayi memandangkan bayi semakin membesar dan saiz perut bayi juga semakin bertambah.

2. Membantu bayi mencapai berat badan yang sihat

Di samping itu, pemberian susu ibu juga boleh membantu bayi  mencapai berat badan yang sihat. Berat badan yang sihat adalah penting agar bayi dapat membesar dengan sihat dan tidak mengalami sebarang kekurangan zat.

Selain itu, terdapat juga kajian yang menunjukkan bahawa bayi yang menyusu badan kurang berisiko untuk mendapat masalah obesiti semasa di peringkat kanak-kanak.

3. Meningkatkan sistem pertahanan bayi

Selain itu, susu ibu juga boleh meningkatkan sistem pertahanan badan bayi.  Hal ini kerana susu ibu mengandungi antibodi yang penting untuk sistem pertahanan badan bagi membantu bayi melawan jangkitan pada beberapa bulan kelahirannya.

Antibodi seperti IgA boleh melindungi bayi daripada penyakit dengan menyediakan lapisan perlindungan pada rongga hidung, tekak dan sistem pertahanan bayi.

4. Mencegah jangkitan kepada bayi

Di samping itu, susu ibu juga bagus bagi menghalang jangkitan yang boleh berlaku kepada bayi. Pelbagai kajian telah menunjukkan bahawa susu ibu boleh membantu mencegah jangkitan terhadap salur pernafasan, telinga dan usus.

Oleh itu, bayi yang diberi susu ibu akan kurang berisiko untuk mendapat penyakit berbanding bayi yang diberi susu formula.

5. Bagus untuk perkembangan otak bayi

Selain itu, pemberian susu ibu kepada bayi juga bagus untuk perkembangan otak bayi. Terdapat kajian yang menunjukkan bahawa bayi yang diberi susu ibu adalah lebih pintar daripada bayi yang diberikan susu formula.

Hal ini kerana susu ibu mengandungi oligosakarida dan produk metaboliknya seperti asid sialik yang memainkan peranan dalam perkembangan otak dan kognisi bayi. Susu ibu juga mengandungi komponen seperti 2′-fucosyllactose (2′-FL) yang telah terbukti boleh meningkatkan pembelajaran dan ingatan di dalam tikus.

Oleh itu, jelaslah bahawa pelbagai komponen yang terdapat di dalam susu ibu boleh membantu perkembangan otak bayi sekaligus boleh membentuk anak yang bijak.

6. Mengurangkan risiko alergik (alahan) makanan kepada bayi

Susu ibu juga berpotensi untuk mengurangkan risiko alergik makanan kepada bayi. Hal ini kerana susu ibu mengandungi komponen seperti 2′-FL yang boleh meningkatkan sistem pertahanan badan bayi seterusnya mengurangkan simptom alergik makanan.

Terdapat juga kajian yang mendapati bahawa bayi yang diberi susu formula yang mengandungi 2′-FL  mempunyai risiko yang lebih rendah untuk mendapat alahan berbanding bayi yang diberi susu formula yang tidak mengandungi 2′-FL .

7. Mengurangkan risiko ekzema kepada bayi

Di samping itu, susu ibu juga berpotensi untuk mengurangkan risiko ekzema kepada bayi. Terdapat kajian yang mendapati bahawa bayi yang menyusu badan (paling kurang tiga bulan) berpotensi untuk mengurangkan risiko untuk mendapat ekzema sebanyak 27%.

Hal ini kerana susu ibu yang mengandungi oligosakarida dan bakteria seperti Lactobacillus yang boleh meningkatkan sistem pertahanan badan, seterusnya mengurangkan risiko dan melindungi bayi daripada masalah ekzema.

Artikel Berkaitan: Punca Masalah Ekzema

8. Bagus untuk bayi pramatang

Susu ibu juga memainkan peranan penting untuk kesihatan bayi pramatang dalam mengurangkan risiko kematian dan penyakit. Hal ini kerana susu ibu boleh membantu meningkatkan sistem pertahanan bayi melalui komponennya yang pelbagai dan berkhasiat.

Kandungan oligosakarida yang terdapat di dalam susu ibu juga boleh mengurangkan risiko mendapat penyakit necrotising enterocolitis yang boleh menyebabkan masalah pada usus bayi pramatang

9. Mencegah penyakit diabetes

Selain itu, susu ibu juga boleh membantu untuk mencegah penyakit diabetes dalam kalangan kanak-kanak. Susu ibu berpotensi untuk mencegah penyakit diabetes jenis 1 semasa remaja dan dewasa.

Selain itu, terdapat juga kajian yang mendapati bahawa bayi yang menyusu badan kurang berisiko untuk mendapat penyakit diabetes jenis 2 semasa dewasa.

Hal ini kerana kesan positif susu ibu yang mengandungi komponen seperti leptin yang boleh membantu mengawal berat dan pengambilan makanan sekaligus boleh mengurangkan risiko mendapat penyakit diabetes.

Artikel Berkaitan: Punca Penyakit Kencing Manis

10. Menyusu bagus untuk kesihatan ibu

Akhir sekali, menyusukan anak atau memberikan susu ibu juga bagus untuk kesihatan ibu. Pelbagai kajian telah menunjukkan bahawa ibu yang menyusukan anak boleh mengurangkan risiko untuk mendapat penyakit seperti kanser payudara atau kanser ovari, darah tinggi, diabetes, dan penyakit jantung.

Oleh itu, jelaslah bahawa memberi susu ibu kepada bayi bukan saja bagus untuk kesihatan bayi, bahkan juga bagus untuk kesihatan ibu itu sendiri.

Kesimpulannya, dapat dilihat bahawa susu ibu boleh memberi banyak manfaat dan khasiat bukan saja kepada bayi, bahkan juga kepada ibu itu sendiri. Oleh itu, adalah disarankan untuk para ibu menyusukan bayi mereka secara eksklusif selama enam bulan pertama kelahiran bayi mereka dan diteruskan sehingga bayi berumur dua tahun.

Bagi menyusukan bayi mereka, para ibu digalakkan untuk mengamalkan pemakanan yang seimbang agar dapat menyediakan nutrien yang berkhasiat dan secukupnya kepada bayi mereka. Akhir kata, diharapkan artikel ini dapat memberi manfaat kepada pembaca akan kebaikan susu ibu.

Binns, C., Lee, M., & Low, W. Y. (2016). The Long-Term Public Health Benefits of Breastfeeding. Asia-Pacific Journal of Public Health, 28(1), 7–14. Brahm, P., & Valdés, V. (2017). Sociedad Chilena de Pediatría ClInICal OveRvIew Benefits of breastfeeding and risks associated with not breastfeeding Beneficios de la lactancia materna y riesgos de no amamantar. Rev Chil Pediatr, 88(1), 15–21.Hegar, B., Wibowo, Y., Basrowi, R. W., Ranuh, R. G., Sudarmo, S. M., Munasir, Z., Atthiyah, A. F., Widodo, A. D., Supriatmo, Kadim, M., Suryawan, A., Diana, N. R., Manoppo, C., & Vandenplas, Y. (2019). The role of two human milk oligosaccharides, 2’-fucosyllactose and lacto-N-neotetraose, in infant nutrition. Pediatric Gastroenterology, Hepatology and Nutrition, 22(4), 330–340. Lad, S. S., Aparnathi, K. D., Mehta, B., & Velpula, S. (2017). Goat Milk in Human Nutrition and Health – A Review. International Journal of Current Microbiology and Applied Sciences, 6(5), 1781–1792. Moore, M. Lou. (2018). Breastfeeding Benefits Support -Research. Scientific Journal of Gynecology and Obstetrics, 1(1), 1–2.Yan, J., Liu, L., Zhu, Y., Huang, G., & Wang, P. P. (2014). The association between breastfeeding and childhood obesity: A meta-analysis. BMC Public Health, 14(1267), 1–11.


7 Jenis Makanan Punca Masalah Kulit Anda

Apakah jenis makanan yang boleh menyebabkan masalah kulit? Artikel ini akan membincangkan beberapa jenis makanan yang menjadi punca masalah kulit anda.

Kulit merupakan organ badan kita yang paling besar. Kulit yang cantik dan sihat merupakan salah satu petunjuk atau ‘hint’ bahawa kita mempunyai amalan pemakanan yang baik. Oleh sebab itu, jika kita mengalami sebarang masalah kulit, faktor utamanya mungkin berpunca dari pemakanan seharian kita.

Bagaimana makanan boleh menyebabkan masalah kulit? Pelbagai makanan mempunyai  pelbagai kandungan  yang mampu meransang dan  proses metabolisma dalam badan kita. Selain itu, salah satu cara badan kita mengeluarkan toksik berlebihan juga adalah melalui kulit. Antara masalah kulit yang sering dialami oleh kebanyakan dari kita adalah masalah jerawat, kegatalan, kemerahan dan juga penggelupasan kulit.

Di bawah adalah antara makanan yang terbukti secara saintifik punca kepada masalah kulit.

Satu kajian telah dijalankan dalam kalangan remaja berumur 18 hingga 30 tahun yang mempunyai jerawat. Peserta kajian diberi borang soal selidik berkaitan sejarah atau rekod pemakanan untuk 3 hari yang lepas. Peserta kajian tersebut didapati mengambil pelbagai jenis produk tenusu seperti ais krim dan susu.

Hasil dapatan kajian tersebut juga menunjukkan, pengambilan produk tenusu lebih dari sekali seminggu meningkatkan risiko pertumbuhan jerawat 4 kali ganda.

Produk tenusu dipercayai menjadi factor kenaikan jerawat kerana mempunyai ‘Insulin-like growth factor-1’ (IGF-1) yang mempercepatkan proses peningkatan jumlah sel (cell proliferation) yang terlibat dalam proses kenaikan jerawat.

Makanan segera selalunya dikaitkan dengan kandungan lemak tepu yang tinggi. Oleh itu, terdapat kajian dilaksanakan dalam mengkaji hubungan antara kandungan minyak di dalam makanan terproses dengan proses keradangan kulit – jerawat.

Keputusan kajian menunjukkan kandungan lemak sayuran yang tinggi boleh membawa kepada keaktifan hormone ‘cytokines’ dan ‘eicosanoid’ lalu menyebabkan timbulnya jerawat.

Sebagai rakyat Malaysia, kita mendapat akses yang sangat mudah kepada makanan laut. Udang, ketam, sotong, kerang dan pelbagai jenis ikan boleh didapati di perairan negara kita. Namun, terdapat juga antara kita yang mengalami alahan terhadap makanan laut ini.

Makanan laut selalunya mengandungi toksik dan bahan kimia yang tinggi.  Bahan kimia ini berfungsi untuk mengekalkan kesegaran makanan laut untuk jangka masa tertentu.

Ekzema boleh mula dialami oleh kanak-kanak seawal usia 6 hingga 12 bulan. Antara simptom eczema adalah berlaku kegatalan dan kemerahan pada kulit yang mampu menyebabkan ketidakselesaan pada kanak-kanak tersebut.

Satu statistik telah dikeluarkan dengan menyatakan hampir 80% kanak-kanak mengalami eczema berpunya dari alahan kepada telur.

Telur mengandungi kandungan histamin yang tinggi yang boleh meransang antibodi seseorang sehingga meningkatkan risiko untuk terjadinya masalah serangan autoimmune.

Makanan yang tinggi Glisemik Indeks atau makanan yang mengandungi gula ringkas akan menaikkan paras gula dalam darah dengan mendadak. Makanan tinggi gula mampu meransang hormon androgen lalu meningkatkan penghasilan sebum pada kulit.

Selain itu, gula juga meransang proses keradangan (inflammation) pada kulit. Ini boleh menyebabkan kandungan anti-oksida menjadi rendah lalu penghasilan jerawat pada kulit akan berlaku. Kurangkan makanan tinggi Glisemik Indeks dan lebihkan pengambilan protein seperti daging, ikan dan ayam.

Pelbagaikan pilihan makanan rendah Glisemik Indeks seperti roti bijin penuh, beras perang atau basmathi juga membantu.

Produk soya juga merupakan antara jenis makanan yang sering dielakkan oleh kebanyakan orang yang mengalami alahan. Masakan tidak, pelbagai bungkusan makanan akan mempunyai label jika makanan tersebut mengandungi produk soya.

Produk soya terproses selalunya mengandungi kandungan lecithitin, saponin dan phytate yang tinggi – bertindak dalam mempercepatkan proses keradangan kulit.

Oleh itu, jika anda mengandungi alahan pada produk soya, jangan lupa untuk selalu membaca tulisan pada bungkusan makanan untuk elakkan kesan yang tidak baik pada badan dan kulit.

Kacang merupakan antara snek pilihan masyarakat awam. Selain daripada mempunyai kandungan vitamin dan mineral tertentu, kacang juga tinggi dengan lemak yang sihat seperti omega-6.

Namun omega-6 telah dibuktikan mampu meransang dan membuatkan kulit mengalami keradangan. Antara jenis kacang yang tinggi omega-6 adalah kacang tanah, chestnut dan pecan.

Jadi, jika anda sedang berusaha untuk mengelakkan timbul jerawat di muka, sebaiknya elakkan dari mengambil kacang-kacang tersebut.

Akhir kata, kenali jenis-jenis makanan yang anda patut awasi. Sentiasa berada dalam situasi berjaga-jaga jika hendak mengambil sebarang makanan. Jika simptom yang anda alami berterusan atau serius, terus berjumpa dengan pakar perubatan sekitar anda.

Bonilla-Lopez, D. (2016, August 24). 11 Foods That Are Bad For Your Skin (And What To Eat Instead). The Kettle & Fire Blog.Food Allergy. (n.d.). Allergy, Asthma & Clinical Immunology.,Ismail, N. H., Manaf, Z. A., & Azizan, N. Z. (2012). High glycemic load diet, milk and ice cream consumption are related to acne vulgaris in Malaysian young adults: a case control study. BMC Dermatol, 12(1)Plewig, G., Melnik, B., & Chen, W. (2019). Acne and Nutrition, 293–298


12 Khasiat Kismis Yang Anda Perlu Tahu

Sejak kecil lagi kita diberi makan kismis kerana ia dikatakan boleh membantu untuk kita fokus ketika di bangku sekolah. Ia juga sesuai dimakan sebagai snek sihat dan mudah untuk didapati. Sebenarnya, terdapat banyak lagi kelebihan kismis untuk kesihatan. Jom kita kenali khasiat kismis dengan lebih dekat!

1. Baik Untuk Sistem Penghadaman

Kismis yang kaya dengan serat membantu sistem penghadaman untuk berfungsi dengan lebih baik. Kandungan seratnya yang tinggi bertindak secara berkesan sebagai pelawas yang boleh meredakan masalah sembelit dan perut kembung. Bagi mendapatkan sistem penghadaman yang sihat, anda boleh amalkan makan kismis yang direndam sebelum tidur atau selepas bangun pagi.

2. Meningkatkan Kesihatan Mata

Antara kebaikan lain yang boleh ditemui dalam kismis ialah vitamin A dan beta karoten yang baik untuk kesihatan mata. Nutrisi ini berperanan melindungi mata dengan mengurangkan penghasilan radikal bebas yang boleh melemahkan daya penglihatan di samping melindungi mata daripada risiko katarak.

3. Mengawal Tekanan Darah Tinggi

Tekanan darah tinggi berlaku akibat pengambilan garam yang berlebihan. Kismis sesuai diamalkan bagi pesakit darah tinggi kerana rendah kadar sodium. Kandungan kaliumnya yang tinggi pula dapat menstabilkan tekanan darah dengan cara mengembangkan salur darah secara semulajadi.

Kismis juga padat dengan manfaat kalsium yang baik untuk kekuatan tulang. Di samping itu, kismis juga mengandungi satu lagi mineral khusus untuk membantu badan membina tulang sihat iaitu boron. Beberapa hasil kajian turut mengesyorkan pengambilan kismis secara konsisten bagi meningkatkan ketumpatan tulang.

5. Membantu Menurunkan Berat Badan

Kalori rendah dalam kismis menjadikan kismis sesuai dimakan bagi menurunkan berat badan. Rasanya yang manis pula dapat membantu orang sedang berdiet untuk melawan keinginan pada makanan dan minuman bergula. Amalan makan kismis yang kaya serat juga dapat membantu perut untuk rasa kenyang lebih lama.

6. Meningkatkan Sistem Imun Tubuh

Walaupun bersaiz kecil, kismis kaya dengan khasiat vitamin dan mineral seperti kalsium, zat besi dan vitamin C yang penting bagi meningkatkan sistem pertahanan badan. Komponen antiradang dan antibakteria yang ditemui dalam kismis menguatkan lagi sistem imun tubuh bagi melindungi badan daripada penyakit.

Khasiat mineral penting seperti zat besi dan kuprum yang dijumpai dalam kismis memainkan peranan penting dalam penghasilan sel darah merah. Penghasilan darah merah secara sihat dapat mencegah badan daripada penyakit anemia.

Artikel Berkaitan: Makanan untuk Tambah Darah

8. Mencegah Pedih Ulu Hati

Di samping meredakan sembelit, kismis juga baik untuk diamalkan bagi mengimbangi tahap asid dalam perut. Kismis yang diperkaya dengan kebaikan kalium dan mangnesium berperanan dalam mengurangkan tahap keasidan dalam perut yang boleh menyebabkan pedih ulu hati atau perut kembung.

9. Baik Untuk Kesihatan Gigi

Selain baik untuk kesihatan tulang, mineral boron dan kalsium yang kaya dalam kismis juga dapat meningkatkan kesihatan gigi dengan mengurangkan risiko gigi berlubang. Nutrisi asid oleanolic yang ditemui dalam kismis bertindak dengan mencegah kerosakan gigi dan pembiakan bakteria dalam mulut.

10. Meningkatkan Kesuburan Lelaki

Kadar gula semulajadi yang tinggi dalam kismis menjadikan kismis sebagai snek yang sesuai dimakan bagi membekalkan tenaga. Khasiat arginine yang terkandung dalam kismis pula berperanan dalam membaiki pergerakan sperma dan membantu dalam mencegah ketidaksuburan.

11. Baik Untuk Kesihatan Kulit & Rambut

Menurut kajian, kandungan resveratrol yang dijumpai dalam kismis didapati membantu badan untuk menyingkirkan sel toksik. Nutrisi ini juga berperanan dalam menyihatkan lagi kulit di samping mencegah daripada simptom penuaan seperti kedutan dan kulit tidak anjal. Di samping itu, kismis juga menyihatkan rambut serta dapat mencegah daripada masalah seperti kegatalan kulit kepada dan kelemumur.

12. Baik Untuk Kesihatan Minda

Sejak dari kecil kita sering diberi makan kismis, katanya ia dapat membantu untuk menunjukkan prestasi baik di sekolah. Mineral boron yang baik untuk kesihatan mata dan gigi juga berperanan dalam meningkatkan lagi daya tumpuan, daya koordinasi tangan dan mata serta membantu seseorang untuk mengingat dengan lebih baik.

Biasanya dijumpai dalam warna kuning keemasan atau hitam, walaupun bersaiz kecil, kismis padat dengan pelbagai nutrisi seperti kalsium, kalium, dan pelbagai mineral yang baik untuk tubuh. Ia juga sesuai untuk ditambah dalam hidangan sihat seperti oat, salad atau boleh dimakan begitu sahaja sebagai snek. Dengan pelbagai manfaat mineral dan vitamin, ia sesuai untuk diamalkan bagi semua lapisan usia. Jom amalkan kismis untuk kesihatan seisi keluarga!

Khasiat Makanan yang Lain

12 Rich Benefits of Raisins, Nutritional Facts, and Healthy Recipes – Healthify12 Brain Foods to Help You Think Better – Edubloxtutor


8 Khasiat Buah Berangan Yang Anda Perlu Tahu

Buah berangan memang sedap dimakan jika dipanggang. Sekarang, buah berangan juga mudah didapati dalam bentuk paket yang sudah siap dikopek dan direbus. Di sebalik rasanya yang enak, ia juga mengandungi pelbagai khasiat yang baik untuk tubuh. Jom kita kenali khasiat buah berangan untuk kesihatan!

1. Baik Untuk Sistem Penghadaman

Dalam banyak-banyak kacang, buag berangan mempunyai serat yang paling tinggi serta yang terbaik untuk sistem penghadaman. Pemakanan serat secara konsisten dapat merangsang pergerakan usus secara lebih lancar. Ini seterusnya dapat mengelakkan keradangan dan ketidakselesaan perut.

2. Meningkatkan Kesihatan Minda

Buah berangan kaya dengan pelbagai mineral yang baik untuk kesihatan minda iaitu vitamin B khususnya folat, riboflavin dan thiamin. Menurut Journal of Nutrition, Health & Aging, mineral-mineral ini memainkan peranan penting dalam perkembangan neuron.

Di samping itu, kalium yang ditemui dalam buah berangan pula membantu dalam meningkatkan peredaran darah kepada otak, menyihatkan sistem saraf. Ini secara tidak langsung dapat meningkatkan kebolehan daya ingatan dan fokus.

3. Mengawal Tekanan Darah

Di samping baik untuk kesihatan minda, nutrisi yang padat dalam buah berangan juga amat baik dalam mengawal tekanan darah kepada tahap optimum. Kalium berfungsi dengan mengawal pergerakan air di dalam badan dengan kehadiran sodium.

Ia juga bertindak dengan mengurangkan tekanan pada salur darah bagi melancarkan lagi peredaran darah. Tekanan darah yang optimum ini pula dapat mencegah daripada risiko penyakit jantung atau strok.

Artikel berkaitan: Punca Darah Tinggi dan Rawatan

4. Meningkatkan Ketumpatan Tulang

Bagi mengurangkan risiko tulang rapuh atau osteoporosis, pengambilan mineral seperti kuprum dan magnesium secara kerap perlu diamalkan bagi melindungi kesihatan tulang. Kedua-dua mineral penting ini boleh didapati dengan mengamalkan makan buah berangan.

Mineral kuprum adalah penting bagi perkembangan tulang yang sihat di samping menguatkan sistem imun badan. Magnesium pula berperanan dalam meningkatkan ketumpatan tulang serta baik untuk kesihatan menyeluruh.

5. Kaya Dengan Vitamin C

Antara keistimewaan buah berangan berbanding kekacang lain ialah kandungan vitamin C nya. Setengah cawan buah berangan mampu membekalkan sehingga 35 ke 45% vitamin C yang diperlukan sehari.

Bagi mengekalkan nutrisi penuh vitamin C dari buah berangan, anda boleh panggangnya dalam suhu rendah. Diet yang kaya vitamin C adalah penting bagi tubuh melawan radikal bebas yang boleh menyebabkan pelbagai penyakit.

6. Mengawal Paras Gula Dalam Darah

Serat yang padat dalam buah berangan juga membantu tubuh untuk mengawal paras gula dalam darah. Diet yang tinggi serat dapat membantu badan untuk menyerap kanji secara perlahan.

Ini dapat mengelakkan paras gula meningkat secara mendadak. Dengan nilai GI serendah 54, buah berangan didapati baik untuk diamalkan bagi pesakit diabetes.

7. Membantu dalam Mengurangkan Berat Badan

Kadar serat yang tinggi dalam buah berangan membuatkannya makanan yang sesuai diamalkan bagi mengurangkan berat badan. Serat membantu seseorang untuk rasa kenyang lebih lama. Kajian juga mendapati pengambilan makanan berserat secara konsisten dapat membantu dalam penghasilan hormon membuatkan seseorang mudah rasa lapar.

Buah berangan juga sesuai dimakan bagi mengurangkan berat badan kerana kandungan lemak dan kalori yang rendah berbanding kekacang lain.

8. Berpotensi Sebagai Antiradang

Keradangan ialah proses semulajadi yang berlaku pada tubuh bagi melawan penyakit. Dalam sesetengah kes, keradangan boleh berlaku secara berterusan dan sering dikaitkan dengan penyakit kronik seperti penyakit jantung, diabetes dan kanser.

Buah berangan yang padat dengan antioksidan seperti vitamin C, gallic acid, ellagic acid dan pelbagai polyphenol dapat membantu dalam mengurangkan keradangan. Antioksida ini bertindak dengan meneutralkan radikal bebal bagi mencegah keradangan kronik.

Buah berangan bukan sahaja padat dengan khasiat, malah ia juga enak dimakan sebagai snek. Rasanya yang lembut dan sedikit manis pasti membuatkan kita rasa tak jemu untuk makan. Namun, elakkan makan buah berangan mentah kerana ia mengandungi tannin yang boleh menyebabkan masalah penghadaman.

Buah berangan yang biasa disediakan secara rebus atau panggang juga boleh ditambah dalam hidangan lain seperti salad atau pencuci mulut. Dengan pelbagai nutrien yang terkandung seperti vitamin C, vitamin B, serat dan antioksida, buah berangan boleh dikatakan sebagai antara snek yang paling berkhasiat.

Khasiat Makanan yang Lain

7 Best Benefits Of Chestnuts – Organic FactsChestnuts: Health Benefits, Nutrition, and Uses – Webmd9 Intriguing Health Benefits of Chestnuts – Healthline